Sistem ujian COVID-19 Russia boleh kesan varian baharu

MOSCOW, 22 Jamadilakhir 1442H, Khamis – Syarikat Sistema-BioTech Russia pada Isnin mengesahkan sistem ujian pengesanan yang dibangunkan sebelum ini turut berupaya mengesan varian baharu virus COVID-19 termasuk yang dilaporkan di Britain.

“Penyelidikan yang kami jalankan mengesahkan kemungkinan untuk mengesan varian yang sudah bermutasi termasuk yang berasal dari Britain dan yang lain, menggunakan sistem ujian dibangunkan Sistema-BioTech,” lapor Agensi Berita Rusia (TASS) memetik syarikat itu.

Sistem ujian itu boleh mengesan gen proteinase 3CL, yang merupakan gen paling mungkin bermutasi.

“Varian baharu COVID-19 yang dikesan di Britain mempunyai gen tidak berubah walaupun terdapat 23 mutasi terkumpul pada gen lain. Oleh itu, ujian PCR Sistema-Biotech dapat mengesan jangkitan dengan berkesan walaupun terdapat mutasi,” kata syarikat itu.

Menurut syarikat berkenaan, pakarnya telah menjalankan penyelidikan ke atas spektrum virus yang berkaitan, termasuk agen penyebab pneumonia atipik 2003.

Varian baharu yang mula dikesan di United Kingdom pada 14 Disember 2020, dipercayai 70 peratus lebih cepat merebak. – Bernama


Hujan lebat di beberapa negeri petang ini

BANGI, 1 Ramadan 1443H, Ahad – Hujan lebat, ribut petir dan angin kencang dijangka berlaku di beberapa negeri sehingga jam 6 petang ini, menurut Jabatan Meteorologi Malaysia (MetMalaysia).

Menerusi amaran yang dikeluarkan petang ini, MetMalaysia memaklumkan cuaca buruk itu membabitkan negeri di utara Semenanjung iaitu Perlis, Kedah, Pulau Pinang dan beberapa daerah di Perak.

Turut terkesan adalah negeri Selangor membabitkan Hulu Selangor, Gombak, Kuala Langat, Hulu Langat dan Sepang serta Wilayah Persekutuan Putrajaya.

Amaran sama turut dikeluarkan di Pahang membabitkan daerah tertentu iaitu Tanah Tinggi Cameron, Lipis, Raub, Bentong, Temerloh, Maran, Kuantan, Bera dan Pekan.

MetMalaysia memaklumkan, cuaca buruk turut dijangka berlaku di Jelebu, Seremban dan Jempol, Negeri Sembilan, selain daerah Kluang, Batu Pahat, Mersing, Pontian, Kulai, Kota Tinggi dan Johor Bahru di Johor.

Selain Semenanjung, Sabah (Pedalaman, Pantai Barat, Tawau, Sandakan serta Kudat) dan Sarawak (Miri dan Limbang) juga turut dijangka berlaku cuaca sama.


Ayuh bantu hebahkan petisyen ‘Jangan Kuburkan Kes Adib’

BANGI, 25 Safar 1443H, Sabtu – Petisyen ‘Jangan Kuburkan Kes Adib’ diharap dapat ‘membuka mata’ pihak berkuasa bahawa rakyat tidak akan berdiam diri selagi mana isu kematian anggota bomba tidak mendapat pembelaan.

Sehingga jam 11 pagi tadi, petisyen yang dilancarkan PEMBELA sebagai tanda solidariti rakyat negara ini terhadap Allahyarham Muhammad Adib Mohd Kassim mengumpul 7,338 tandatangan.

PEMBELA sebelum ini menzahirkan rasa kecewa berhubung kes kematian Allahyarham Muhammad Adib yang ditutup dan hanya akan dibuka semula jika terdapat bukti baharu.

Selain itu, kenyataan yang dikeluarkan Menteri Perusahaan, Perladangan dan Komoditi, Datuk Zuraida Kamaruddin juga menimbulkan persoalan sama ada siasatan masih diteruskan untuk mendapat bukti baharu atau sekadar menunggu mana-mana pihak membuat laporan.

Terdahulu, Zuraida berkata, kerajaan kini akan memberi fokus terhadap keperluan keluarga Allahyarham Muhammad Adib.

Walhal, sebelum ini Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat pada 23 September.

Dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Menerusi hantaran di Facebook, Pengerusi PEMBELA, Haji Aminuddin Yahaya memohon jasa baik orang ramai untuk membantu memperluaskan lagi petisyen ini.

“Berdasarkan pengalaman-pengalaman lalu, jika sesebuah petisyen itu mendapat sambutan, media-media tempatan akan ‘pickup’ isu ini dan akhirnya menyebabkan pemegang kuasa tergerak kerana tertekan.

“Jika tidak, politikus-politikus tidak akan rasa tergugat dan merasakan isu ini isu picisan yang boleh diabaikan begitu sahaja,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Mesir hantar 27 tan vaksin, ubat kepada Lubnan

BEIRUT, 15 Rabiulakhir 1444H, Khamis – Mesir menghantar 27 tan bekalan perubatan dan vaksin kepada Beirut  sebagai sebahagian daripada usaha memerangi wabak taun di Lubnan, lapor Agensi Berita Anadolu.

“Bekalan itu akan diagihkan ke hospital di mana pesakit taun sedang dirawat,” kata Menteri Kesihatan, Firas Al-Abiad pada sidang media.

Duta Mesir, Yasser Alawi berkata, bantuan itu diberikan susulan perbincangan antara Presiden Abdel-Fattah Al-Sisi dan Perdana Menteri sementara Lubnan, Najib Mikati.

“Kami tidak boleh menerima meninggalkan Lubnan sendirian dalam menghadapi sebarang krisis,” katanya.

Pada hari Selasa, pihak berkuasa kesihatan Lubnan berkata, pengedaran vaksin taun akan bermula pada Sabtu ini.

Taun berpunca disebabkan oleh bakteria yang terdapat dalam air atau makanan yang tercemar.

Kes taun pertama dilaporkan di Lubnan pada 6 Oktober, menandakan kemunculan pertama penyakit itu di negara itu sejak 1993.

Menurut Kementerian Kesihatan, 18 kematian akibat taun dilaporkan di Lubnan selain 448 jangkitan. – Agensi


Dakwaan 200 sekolah agama di Selangor diarah tutup tak benar

KUALA LUMPUR, 30 Muharam 1445H, Khamis – Kenyataan oleh beberapa pihak yang mendakwa lebih 200 sekolah agama di Selangor diarah tutup adalah tidak benar, kata Menteri di Jabatan Perdana Menteri (Hal Ehwal Agama), Datuk Mohd Na’im Mokhtar.

Beliau menerusi hantaran video di TikTok hari ini berkata, kenyataan itu juga tidak berasas dan dibuat oleh pihak tidak bertanggungjawab.

“Dakwaan pihak berkaitan yang kononnya amaran telah diberikan kepada sekolah agama persendirian supaya diarah keluar dari premis adalah tidak benar sama sekali dan berniat menimbulkan kegelisahan dalam kalangan umat Islam,” katanya.

Beliau turut mengingatkan semua pihak supaya merujuk isu berkenaan kepada pihak berkuasa supaya fakta dan konteks sesuatu isu itu tepat serta jelas.

Baru-baru ini, tular satu artikel disiarkan portal tempatan yang melaporkan gabungan badan bukan kerajaan (NGO) Islam Selangor dan Negeri Sembilan menyuarakan kebimbangan terhadap isu amaran penutupan sekolah agama di negeri tersebut.

Mohd Na’im menjelaskan ekoran insiden kebakaran hingga melibatkan kemalangan jiwa di sekolah agama persendirian di Kuala Lumpur pada 2017, Garis Panduan Pemutihan Sekolah Agama (Institusi Tahfiz) Persendirian Negeri Selangor telah dibangunkan dan dikuatkuasakan bermula 1 Januari 2021.

“(Ini) bertujuan memastikan keselamatan dan kebajikan pelajar serta seluruh warga institusi tahfiz persendirian,” katanya.

Menurutnya pelaksanaan inisiatif itu diambil sebagai langkah keselamatan supaya tragedi meragut nyawa tidak berulang lagi di mana-mana sekolah agama di Selangor.

Mohd Na’im berkata pada masa sama, penguatkuasaan garis panduan tersebut telah mendapat kerjasama daripada Persatuan Institusi Tahfiz Al-Quran Negeri Selangor (PITAS) yang dianggotai 478 institusi Sekolah Agama Persendirian.

Katanya, Jabatan Perdana Menteri (Hal Ehwal Agama) dimaklumkan bahawa sejak 2021 Jabatan Agama Islam Selangor (JAIS) melalui kerajaan negeri telah menetapkan pihak sekolah perlu memenuhi syarat pendaftaran menerusi garis panduan pemutihan yang dikeluarkan.

“Kelonggaran telah diberikan kepada pihak sekolah selama dua tahun. Dalam tempoh ini, pihak JAIS telah mengeluarkan pendaftaran lanjutan kepada pihak sekolah bagi memberi peluang mereka mendapatkan ulasan daripada agensi yang berkaitan,” katanya. – Bernama


674,862 individu terima 2 dos vaksin setakat semalam

KUALA LUMPUR, 27 Ramadan 1442H, Ahad – Sejumlah 674,862 individu telah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Menerusi akaun Twitternya hari ini, beliau berkata angka itu adalah sebahagian daripada 1,079,294 individu yang telah menerima dos pertama, sekali gus menjadikan jumlah keseluruhan pemberian dos pertama dan kedua di negara ini sebanyak 1,754,156 dos setakat semalam.

Menurut infografik dikongsikan beliau, lima negeri yang menerima suntikan dos pertama tertinggi ialah Selangor dengan 146,731 dos, Sarawak (109,106), Kuala Lumpur (108,617), Perak (96,296) dan Johor (90,252).

Setakat semalam, 41 peratus atau 9,954,137 individu telah mendaftar untuk menerima suntikan vaksin dengan Selangor mencatat jumlah pendaftaran tertinggi berjumlah 2,558,679 individu.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.

Fasa kedua bermula pada April hingga Ogos ini pula membabitkan 9.4 juta warga emas, kumpulan rentan dan orang kurang upaya, manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih. – Bernama


Semua ketua parti politik menghadap Agong esok?

PETALING JAYA, 7 Muharram 1443H, Isnin – Ketua parti politik dijangka menghadap Yang di-Pertuan Agong di Istana Negara, esok dipercayai berkaitan isu calon Perdana Menteri baharu.

Menurut sumber, perjumpaan dijangka berlangsung tengah hari yang turut dihadiri Yang Dipertua Dewan Rakyat, Datuk Azhar Azizan Harun dan Yang Dipertua Dewan Negara, Tan Sri Dr Rais Yatim.

“Esok ada perjumpaan di Istana Negara antara ketua-ketua parti dengan Agong. Dua Speaker dijemput,” katanya kepada Utusan Malaysia, malam ini.

Terdahulu Perdana Menteri, Tan Sri Muhyiddin Yassin menyembah warkah surat peletakkan jawatan kepada Yang di-Pertuan Agong setelah hilang kepercayaan majoriti ahli Dewan Rakyat.

Namun, Seri Paduka berkenan supaya Muhyiddin menjalankan tugas sebagai caretaker sehingga Perdana Menteri baharu dilantik.


Sultan Johor ingatkan penjawat awam hidup ikut kemampuan, elak rasuah

JOHOR BAHRU, 29 Rabiulawal 1445H, Ahad – Sultan Johor, Sultan Ibrahim Almarhum Sultan Iskandar bertitah mengingatkan penjawat awam di negeri ini daripada peringkat bawahan hingga ke atasan supaya hidup dalam kadar mengikut kemampuan sendiri.

Sultan Ibrahim bertitah, peringatan itu adalah bagi mengelakkan penjawat awam di negeri ini terbabit dalam rasuah.

Baginda bertitah, semua penjawat awam hendaklah mengisytiharkan harta setiap tahun kerana ia satu daripada cara untuk mencegah pemilikan harta luar biasa.

“Pada masa sama, kerajaan boleh mengkaji gaji segelintir kakitangan awam yang terlalu rendah kerana ini juga boleh menjadi faktor tekanan hidup, terutama di bandar-bandar besar,” titah baginda kepada Royal Press Office menerusi hantaran di Facebook rasmi Sultan Ibrahim hari ini.

Sultan Johor bertitah, Ketua Polis Negara, Tan Sri Razarudin Husain turut membangkitkan perkara sama bahawa Polis Diraja Malaysia (PDRM) tidak akan berkompromi dengan mana-mana pegawai dan anggota terlibat dengan salah guna kuasa atau perbuatan rasuah.

Baginda bertitah, penjawat awam di negeri ini perlu sentiasa menerapkan integriti tinggi yang mampu meningkatkan kepercayaan rakyat terhadap mereka.

“Penjawat awam perlu hidup dalam kemampuan sendiri dan perlu ingat mana-mana penjawat awam hidup mewah hasil daripada rasuah tidak akan terlepas daripada siasatan pihak berkuasa.

“Anda (penjawat awam) semua diperhatikan. Sudah semestinya, mana-mana penjawat awam menjalani gaya hidup mewah melebihi taraf kehidupan yang munasabah menimbulkan tanda tanya,” titah Sultan Johor.- Bernama


Mayat ke-3 insiden komponen kren terjatuh dibawa keluar

KUALA LUMPUR, 10 Syaaban 1442H, Rabu – Mayat ketiga dalam insiden komponen kren gantri terjatuh di tapak pembinaan Lebuh Raya Bertingkat Sungai Besi Ulu-Klang Expressway (SUKE) berhampiran Puncak Banyan, Persiaran Alam Damai, Cheras Isnin lepas, akhirnya berjaya dikeluarkan awal pagi ini.

Pengarah Jabatan Bomba dan Penyelamat Kuala Lumpur Nordin Pauzi berkata mangsa yang dikenali sebagai Mu Tong Zheng, pekerja warga China yang sebelum ini dilaporkan terjatuh dan tersangkut di atas landasan lebuh raya sebelum tersepit di antara landasan pembinaan lebuh raya, dikeluarkan tiga anggota pada 3.58 pagi.

Katanya, mangsa sebelum ini tidak dapat dikeluarkan memandangkan pihaknya berhadapan kesukaran disebabkan struktur binaan yang tidak stabil dan mangsa tersepit di antara rasuk binaan dan struktur kren gantri.

“Pihak kami telah naik ke atas (struktur binaan tersebut) kira-kira 3 pagi untuk membuat penilaian risiko sebelum tiga anggota yang lengkap berpakaian sut perlindungan diri (PPE) naik dan membawa turun mayat lelaki berkenaan menggunakan bantuan kren.

“Operasi mengeluarkan mangsa mengambil masa setengah jam dan keadaan mayat sedang mereput,” katanya kepada pemberita di lokasi kejadian di sini.

Nordin berkata dengan mangsa terakhir berjaya dikeluarkan, operasi menyelamat selama tiga hari bermula Isnin lepas telah selesai dan kes diserahkan kepada Jabatan Keselamatan dan Kesihatan Pekerjaan (DOSH) untuk siasatan lanjut.

Sementara itu, Ketua Polis Daerah Cheras ACP Mohamed Mokhsein Mohamed Zon berkata mayat berkenaan telah dihantar ke Hospital Canselor Tuanku Muhriz, Cheras untuk dibedah siasat bagi mengenal pasti punca kematian.

Pada Isnin, tiga pekerja warga China maut manakala seorang pemandu tempatan cedera parah berikutan kejadian satu daripada komponen kren gantri terjatuh di tapak pembinaan lebuh raya berkenaan. – Bernama


Dong Zong ingati kelahiran pemimpin dilucut kerakyatan walau dibidas

BANGI, 1 Muharram 1442H, Khamis – Meskipun sebelum ini Jiao Zong menerima kritikan hebat berikutan cubaan membangkitkan semula semangat perjuangan mendiang Lim Lian Geok, namun kali ini giliran sekutunya pula iaitu Dong Zong melakukan perkara sama.

Terbaharu, Dong Zong dalam perkongsiannya di laman sosial Facebook, semalam mengingati ulang tahun kelahiran ke-119 Lian Geok.

“Hari ini (Rabu) 19 Ogos ialah hari kelahiran ke-119 cikgu Lim Lian Geok. Tidak kira berapa lama masa berlalu, prinsip dan semangat cikgu akan kekal selamanya.

“Maka ada satu pepatah mengatakan, nak mengenali pendidikan Cina di Malaysia, tidak boleh jika tidak menyebut nama Lim Lian Geok,” katanya.

Pada masa sama, Dong Zong berkata, anak-anak yang mengorak langkah untuk menimba ilmu di Sekolah Menengah Cina Persendirian (SMPC) berpeluang mengenali Lian Geok menerusi subjek ‘Kisah Pendidikan Cina Cikgu Bok Tai Hee’.

“…malah pelajaran dari buku teks pelajar tingkatan 1 bab ke-17, bertajuk ‘Ombak Yang Paling Cantik’ turut diperkenalkan Lim Lian Geok kepada anak-anak pemimpin yang penuh bersemangat ini.

“Berapa ramai yang tahu tentang petikan (quotation dari Lim Lian Geok? Sila tinggalkan komen,” tulis Jiao Zong lagi.

Jiao Zong pada 13 Ogos, menyiarkan semula sejarah perjuangan mendiang Lian Geok yang lantang menolak penstrukturan semula sekolah menengah Cina.

Mendiang pernah mengingatkan semua orang Cina bahawa sekolah menengah Cina adalah kubu pertahanan budaya mereka.

Disebabkan kelantangan itu, kerajaan telah melucutkan taraf kewarganegaraan Lian Geok dan membatalkan sijil kelayakan perguruannya.

Ucapan Lian Geok iaitu “langit di atas kepala, bumi di bawah kaki saya, saya Lim Lian Geok tidak pernah menyerah kalah! Hidup dengan bermaruah! Saya tidak pernah melarikan diri,” – telah dianggap epik dan modal pembakar semangat perjuangan pendidikan Cina.


Malaysia tak terkecuali isu pemerdagangan manusia

KUALA LUMPUR, 2 Jamadilakhir 1442H, Jumaat  – Isu pemerdagangan manusia adalah isu global dan Malaysia juga tidak dapat mengelak daripada berdepan dengan jenayah rentas sempadan itu.

Penolong Pengarah D3 Antipemerdagangan Orang dan Antipenyeludupan Migran (ATIPSOM) Jabatan Siasatan Jenayah Bukit Aman ACP Azry Akmar Ayob berkata, Malaysia dianggap negara destinasi dan transit bagi aktiviti pemerdagangan manusia kerana perkembangan ekonomi, kestabilan politik dan kepelbagaian budaya yang menjadi faktor tarikan.

“Malaysia tidak dapat mengelak daripada menghadapi isu pemerdagangan manusia kerana isu itu merupakan isu global dan kedudukan Malaysia dalam Laporan Tahunan Jabatan Negara Amerika Syarikat (JNAS) diletakkan di Tier 2 Watch List pada 2020,” katanya.

Bercakap kepada pemberita di Bukit Aman baru-baru ini, beliau berkata, dua kategori jenayah permerdagangan manusia yang paling banyak dilaporkan di negara ini pada 2019 dan 2020 ialah eksploitasi seks dan kerja secara paksa.

Contoh mangsa eksploitasi seks ialah mereka yang dibawa masuk ke negara ini untuk bekerja sebagai pelacur atau pelayan khidmat pelanggan (GRO), manakala eksploitasi kerja secara paksa pula boleh berlaku dalam apa-apa pekerjaan apabila mangsa dinafikan hak mereka contohnya tidak dibayar gaji atau dikurung oleh majikan mereka.

“Terdapat banyak faktor mangsa terlibat jenayah ini antaranya kerana seseorang individu itu mengalami masalah ekonomi lalu teperdaya dengan janji pekerjaan yang dibuat penjenayah dan individu itu sendiri tidak memahami serta menyedari mengenai hak asasi manusia,” katanya.

Pada 2019 dan tahun lepas, kategori eksploitasi seks mencatatkan 276 kes dan eksploitasi kerja secara paksa mencatatkan 136 kes daripada keseluruhan 418 kes.

Azry Akmar berkata, mangsa yang paling ramai diselamatkan dalam tempoh itu pula kebanyakannya dari Indonesia iaitu 62 orang; Vietnam (33); dan Bangladesh (29) daripada keseluruhan 152 mangsa dengan mereka kebanyakannya terdiri daripada wanita dewasa.

“Secara keseluruhan jenayah pemerdagangan manusia di negara ini mencatat penurunan pada tahun lepas dengan 146 kes berbanding 272 kes pada 2019,” katanya.

Beliau berkata, selain eksploitasi seks dan eskplotaisi kerja, turut menjadi kategori jenayah pemerdagangan manusia mengikut Seksyen 2 Akta ATIPSOM 2007 ialah perhambaan, pengabdian, pemindahan organ dan aktiviti-aktiviti yang menyalahi undang-undang seperti penjualan bayi. – Bernama


Tanah rizab tergadai, hukum pesalah meskipun ‘orang besar’

Oleh Ainul Illia Meor Suzurudin

BANGI, 19 Jamadilakhir 1442H, Isnin – Gesaan agar kerajaan mengambil tindakan tegas terhadap pengkhianat Tanah Rizab Melayu wajar disokong semua pihak kerana ianya membabitkan keamanan negara.

Ahli Jawatankuasa Pusat Barisan Jemaah Islamiah Se-Malaysia (BERJASA), Norzaimeen A Kadir berkata demikian susulan laporan terdapat seluas 641.6 hektar Tanah Rizab Melayu di Mukim Sitiawan, Daerah Manjung, Perak didakwa bertukar milik kepada orang Cina sejak tahun 2005.

Sebagai respon terhadap laporan itu, rata-rata pengguna media sosial seperti yang ditinjau Ismaweb.net, baru-baru ini menggesa pihak berkuasa merampas semula Tanah Rizab Melayu itu dan mengambil tindakan tegas ke atas pihak terbabit.

“Status tanah (Tanah Rizab Melayu) diwartakan sebegitu rupa, ada sebab musababnya, ada keperluan dan hikmahnya.

“Bila ini dicabuli dan dilanggar, hukuman keras mesti diambil supaya rakyat faham dan jelas tentang signifikannya tanah ini, dan peraturan serta undang-undang melindunginya sedemikian rupa,” katanya ketika dihubungi Ismaweb.net.

Mengulas lanjut, Norzaimeen berkata, sekiranya terbukti perlakuan tersebut mempunyai unsur-unsur pengkhianatan terhadap kesejahteraan dan keamanan negara, serta dilakukan dengan tamak dan haloba, maka beliau berpandangan bahawa tidak salah jika hukuman melucutkan kerakyatan seperti disyorkan ramai pihak dikenakan.

“Ini supaya semua pihak lebih berhati-hati dan serik untuk menceroboh kedaulatan undang-undang negara kita.

“Dan yang lebih penting lagi, supaya ianya menjadi pengajaran kepada semua rakyat, tidak kira siapa pun mereka, sama ada pekerja bawahan atau pun ‘orang besar kerajaan’ jangan sewenang-wenangnya melanggar undang-undang negara.

“Semua pihak yang terlibat, mesti diambil tindakan tegas demi maruah negara,” katanya.

Pada masa sama, beliau menegaskan, Tanah Rizab Melayu dan mana-mana tanah yang tergadai, mesti diambil balik secara tegas, serta diganti semula kerajaan-kerajaan negeri.

Jika tiada tindakan dilakukan, katanya, ia membuktikan lemahnya kerajaan dalam memelihara hak rakyat, dan rakyat berhak untuk ‘memberi pengajaran’ kepada pihak yang berkuasa dalam pilihan raya akan datang.

Terdahulu, Parti Bumiputera Perkasa Malaysia (Putra) Perak mendedahkan kawasan seluas 649.19 hektar tanah berstatus Tanah Rizab Melayu di Mukim Sitiawan, Manjung diberikan hak milikan kepada bukan Melayu.

Pengerusi Penyelarasnya, Datuk Hamidah Osman berkata, perkara itu dikesan melalui pencarian rasmi yang dibuat di Pejabat Pengarah Tanah dan Galian (PTG) Perak.

Daripada keluasan itu, beliau berkata, sebanyak 317 lot telah dipecahkan dan diberi milikan bagi tujuan pertanian untuk tanaman getah serta kelapa sawit.


Jangan peduli gesaan pihak tamak kuasa

BANGI, 15 Safar 1442H, Sabtu – Kerajaan negeri Sabah perlu bergerak ke depan dan mengabaikan gesaan tidak berasas daripada Gabungan Persatuan Cina Sabah (FCAS).

Sebelum ini, FCAS menggesa kerajaan negeri, Gabungan Rakyat Sabah (GRS) mencalonkan beberapa wakil dari kaum Cina untuk diletakkan ke dalam Kabinet baharu negeri itu.

Presidennya, Tan Sri TC Goh berkata, perkara itu wajar dan perlu dilakukan supaya Kabinet negeri mempunyai perwakilan berbilang kaum, selain mencerminkan keprihatinan kerajaan ke atas masyarakat Cina.

Goh yang juga Presiden Gabungan Persatuan Cina Malaysia (Hua Zong) memberi alasan bahawa ADUN dari kaum Cina hanya mewakili kem pembangkang, manakala tiada ADUN dari kaum sama mewakili pemerintah, susulan keputusan Pilihan Raya Negeri (PRN) pada 26 September lalu.

Membidas gesaan itu, pemerhati politik, Ir Lukman Al-Hakim Muhammad menyifatkan FCAS tidak tahu malu dan tamak kuasa.

“Sudah jelas lagi terang bahawa rakyat Cina Sabah telah memilih dan menyokong penuh parti DAP yang gagal membentuk kerajaan bersama Pakatan Harapan Plus, jadi kenapa kita perlu meraikan mereka lagi?

“Berada di kawasan DUN pembangkang tidak bermakna hasrat dan kebajikan mereka tidak akan terjaga langsung,” katanya ketika dihubungi Ismaweb.net hari ini.

Beliau berkata, ADUN yang diberi mandat oleh pengundi Cina Sabah masih boleh memainkan peranan penting untuk menjaga kebajikan dan membawa suara rakyat.

Bahkan, kerajaan negeri yang terbentuk juga sepatutnya menjaga kebajikan dan mendengar keluhan setiap lapisan masyarakat di Sabah, dan bukan semata-mata yang menyokong Perikatan Nasional (PN), katanya.

“Mentaliti yang ditunjukkan oleh Tan Sri TC Goh jelas menggambarkan betapa kolotnya cara pemikiran politik beliau.

“Masih tertakluk kepada cara lama yang tidak matang dan amat pekat kepartiannya. Tidak perlulah ikut saranan beliau yang tidak berasas.

“Terus maju ke depan dan abaikan pihak yang ‘opportunist’ seperti persatuan beliau,” katanya.


Pangsapuri di Hanoi terbakar ragut puluhan nyawa

HANOI, 27 Safar 1445H, Rabu – Sebuah blok pangsapuri di ibu negara Vietnam, Hanoi terbakar sehingga mengakibatkan puluhan nyawa terkorban.

Saksi memberitahu, kebakaran bermula sebelum tengah malam Selasa di kawasan parkir di bangunan kediaman 10 tingkat itu.

“Pihak berkuasa telah menyelamatkan kira-kira 70 orang, dengan 54 mangsa telah dihantar ke hospital, termasuk puluhan yang lain disahkan meninggal dunia.

“Ini adalah kebakaran yang sangat serius,” kata agensi berita rasmi Vietnam dalam satu kenyataan.

Difahamkan, kebakaran berjaya dipadamkan pada pagi Rabu, setelah pasukan penyelamat bergelut untuk mengakses ke bangunan itu – yang terletak di lorong sempit dalam kawasan perumahan di barat Hanoi.

Balkoni kecil bangunan pangsapuri itu dikelilingi besi, di mana blok apartmen hanya mempunyai satu pintu keluar dan tiada tangga kecemasan di bahagian luar.

Menurut pihak berkuasa, kira-kira 150 orang tinggal di bangunan pangsapuri itu.

Vietnam kerap mengalami insiden kebakaran maut sejak beberapa tahun kebelakangan ini, yang sering berlaku di  tempat hiburan seperti bar karaoke popular.

Tahun lalu, kebakaran di sebuah bar karaoke tiga tingkat di hub komersial bandar Ho Chi Minh mengorbankan 32 nyawa.

Seramai 17 orang turut cedera dalam kebakaran itu, dengan pemiliknya ditahan atas tuduhan berkaitan melanggar peraturan pencegahan kebakaran.- Agensi


Kanak-kanak 4 tahun maut didera ibu kandung, bapa tiri

JOHOR BAHRU, 8 Syawal 1444H, Sabtu – Seorang kanak-kanak lelaki berusia empat tahun maut dipercayai menjadi mangsa dera ibu kandung dan bapa tiri, pagi semalam.

Ketua Polis Daerah Iskandar Puteri, ACP Rahmat Ariffin berkata, kanak-kanak tersebut disahkan meninggal dunia sebaik tiba di Wad Kecemasan, Hospital Sultanah Aminah di sini, kira-kira 8.20 pagi.

“Terdapat kecederaan di kepala mangsa, di belakang kedua-dua telinganya, perut dan kedua-dua kakinya.

“Susulan itu, sepasang suami isteri yang merupakan ibu kandung dan bapa tiri mangsa ditahan di rumah mereka di Jalan Aman, Skudai pada 1.30 tengah hari semalam,” katanya dalam satu kenyataan, hari ini.

Beliau berkata, pasangan suami isteri itu, masing-masing berusia 20-an juga mengaku terlibat dalam kes berkenaan.

Selain itu, Rahmat berkata, lelaki terbabit yang bekerja sebagai pengawal keselamatan mempunyai satu rekod jenayah lampau manakala wanita yang sedang mengandung dua bulan, juga mempunyai seorang anak lelaki berusia enam bulan.

Turut dirampas sebuah telefon dan beberapa peralatan dipercayai digunakan untuk mendera mangsa, katanya.

“Kedua-dua individu berkenaan telah direman dengan lelaki tersebut direman selama tujuh hari mulai hari ini sehingga 5 Mei manakala wanita berkenaan direman dua hari sehingga esok,” katanya.

Beliau berkata, kes disiasat di bawah Seksyen 31 (1)(a) Akta Kanak-kanak 2001 (Penganiayaan, Pengabaian, Pembuangan atau Pendedahan Kanak-kanak, yang boleh dipenjara tidak lebih 10 tahun atau denda tidak lebih RM20,000 atau kedua-duanya jika sabit kesalahan.

Pihaknya kini sedang mengesan saksi dan bukti lain bagi membantu siasatan, katanya.-  Bernama


Turki kecam Charlie Hebdo sasar Erdogan

ANKARA, 11 Rabiulawal 1442H, Rabu – Turki pada Selasa mengecam majalah mingguan Perancis, Charlie Hebdo kerana menerbitkan “karikatur memualkan” yang dikatakan oleh Presiden Recep Tayyip Erdogan, lapor Agensi Anadolu.

“Charlie Hebdo baru-baru ini menerbitkan satu siri kartun penuh dengan gambar-gambar hina, kononnya adalah Presiden kita. Kami mengecam usaha paling menjijikkan oleh penerbitan ini yang bertujuan menyebarkan perkauman dan kebencian budaya,” ciap juru cakap presiden Fahrettin Altun di Twitter.

Sambil menekankan pendirian Turki yang menentang kekerasan dan tindakan keganasan terhadap orang awam, beliau berkata: “Kami tidak akan berdiam diri dalam menghadapi serangan menjijikkan terhadap budaya dan agama kami tanpa mengira dari mana asalnya.”

“Kami menyeru semua rakan dan masyarakat Eropah yang berfikiran waras untuk menentang budaya perkauman tidak bertamadun ini, keganasan intelektual, dan pemikiran tidak beradab,” katanya.

Mengutuk penerbitan mingguan itu, jurucakap presiden Turki Ibrahim Kalin berkata menyerang hak individu bukanlah humor atau kebebasan bersuara.

“Tujuan penerbitan ini, dengan mengenepikan moral dan kesopanan, adalah untuk menyemai benih kebencian dan permusuhan,” tulisnya di Twitter.

Sambil menegaskan, mengubah kebebasan bersuara menjadi permusuhan terhadap agama dan kepercayaan adalah hasil daripada mentaliti yang sakit, Kalin berkata setiap orang yang memiliki akal waras harus mengutuk penerbitan keji ini. – Bernama


Wanita nyaris maut, kepingan konkrit hempap kereta

KUALA LUMPUR, 1 Safar 1442H, Sabtu – Seorang wanita nyaris maut, selepas kepingan konkrit daripada kerja-kerja pembinaan Lebuh Raya Sungai Besi-Ulu Klang (SUKE), terjatuh menghempap kereta yang sedang dipandunya di Lebuhraya Lingkaran Tengah 2 (MRR2), petang tadi.

Walaupun kereta Proton Saga BLM itu remuk dihempap kepingan konkrit bersaiz satu meter persegi, namun wanita itu terselamat dan hanya cedera di tangan kirinya.

Ketua Polis Daerah Cheras ACP Mohd Mokhsein Mohamed Zon berkata, kejadian kira-kira 5.45 petang itu berlaku di MRR2 berhampiran sebuah stesen minyak di Bandar Tasik Selatan dari arah Sungai Besi menghala ke Ampang.

“Mangsa berusia 25 tahun yang memandu kereta jenis Proton Saga BLM itu, diselamatkan orang awam sebelum dihantar ke Hospital Canselor Tuanku Mukhriz (HUKM) dan sedang menerima rawatan di Zon Kuning,” katanya kepada Bernama di sini hari ini.

Mohd Mokhsein berkata, kejadian tersebut menyebabkan kesesakan lalu lintas dan kerja-kerja pengalihan serta pembukaan semula lorong itu mengambil masa dua jam.


Kualiti minyak masak dalam polibeg sama dengan dalam botol

PUTRAJAYA, 27 Syawal 1442H, Selasa  – Kualiti minyak masak sawit bersubsidi yang dijual dalam polibeg adalah sama dengan yang dijual dalam botol, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata, kerajaan melalui Kementerian Perdagangan Dalam Negeri dan Hal Ehwal Pengguna (KPDNHEP) dan Kementerian Kewangan, memperuntukkan RM600 juta pada tahun ini bagi melaksanakan Program Skim Rasionalisasi Minyak Masak (COSS), berbanding RM528 juta tahun lepas.

COSS adalah program subsidi minyak masak yang bertujuan untuk meringankan beban kos sara hidup pengguna, dan mekanisme itu terbuka kepada semua golongan untuk mendapatkan minyak masak pada harga berpatutan.

Subsidi itu diberikan kepada minyak masak yang dipek dalam bungkusan polibeg 1 kilogram (kg) dan ditawarkan kepada pengguna pada harga RM2.50 sepeket, walaupun harga minyak masak mentah (CPO) di pasaran dunia meningkat.

“Kerajaan telah memperuntukkan 60,000 tan metrik sebulan atau 720,000 tan metrik setahun, iaitu bersamaan dengan 60 juta polibeg sebulan dan 720 juta polibeg setahun, untuk kegunaan semua peringkat rakyat Malaysia di seluruh negara,” katanya dalam satu kenyataan hari ini.

Kuantiti itu adalah berdasarkan kadar penggunaan 1.8kg seorang setiap bulan, iaitu 22.0kg seorang setahun, katanya.

“Kerajaan memberi jaminan, kualiti minyak masak sawit bersubsidi yang dijual dalam polibeg adalah sama dengan yang dijual dalam botol, malahan ada di antaranya dikeluarkan dari kilang yang sama,” katanya.

Media melaporkan mengenai rungutan orang ramai dan peniaga, dengan kenaikan harga minyak masak botol lima kg sehingga 15 peratus, dalam keadaan negara melaksanakan sekatan pergerakan penuh.

Nanta berkata, minyak masak yang dijual dalam botol plastik bersaiz 2kg, 3kg, 5kg dan dalam tin 17kg adalah tidak bersubsidi, di mana harganya ditentukan oleh harga CPO di pasaran dunia.

“Rakyat boleh membuat pilihan, sama ada hendak membeli minyak masak bersubsidi dalam kemasan polibeg 1kg, atau yang tidak bersubsidi dalam kemasan botol plastik dan tin,” katanya.

Harga CPO pada masa ini, katanya, sudah mencecah lebih RM4,500 tan metrik berbanding sekitar RM2,500 tan metrik sebelum ini, dan ia bersamaan lebih kurang RM4.50 per kg sebelum diproses dan dibotolkan.

“Ini bermakna kos minyak sawit mentah sahaja sebelum dibotolkan sudah melebihi RM22 untuk 5kg. Itu tidak termasuk kos-kos lain seperti pemprosesan, pembotolan, pengangkutan dan keuntungan di semua peringkat kilang, pemborong, pengedar dan peruncit,” katanya.

Nanta berkata, KPDNHEP sedang berbincang dengan beberapa kementerian dan agensi berkaitan, untuk mempertingkatkan mekanisme pelaksanaan harga untuk minyak masak bersubsidi dan tidak bersubsidi pasaran bagi mengurangkan beban pengguna dan akan memaklumkan hasil perbincangan dan mekanisme yang dipersetujui.

Beliau berkata, pihak penguatkuasa KPDNHEP sentiasa memantau bekalan dan harga barangan di pasaran setiap hari, dan tidak akan teragak-agak untuk mengambil tindakan di bawah Akta Kawalan Harga Dan Antipencatutan 2011, jika terbukti peniaga melakukan pencatutan terhadap harga barang termasuk minyak masak.

“Kementerian juga sentiasa proaktif dalam memastikan tiada ketirisan dalam bekalan minyak masak bersubsidi,” katanya.

Menurutnya, KPDNHEP akan melaksanakan kuasa yang diberikan kepada kementerian seperti mengenakan harga kawalan atau harga maksimum, jika didapati harga sesuatu barang itu melonjak kepada paras yang tidak munasabah.

“Skim Harga Maksimum Musim Perayaan adalah salah satu contoh pelaksanaan kawalan harga di setiap musim perayaan di mana KPDNHEP menjangka permintaan akan meningkat, dan peningkatan itu akan menekan harga barangan seperti yang biasa berlaku dalam ekonomi pasaran bebas,” katanya. -Bernama


Pelarian Rohingya ketakutan sering terima ancaman bunuh

KUTUPALONG, 1 Rabiulakhir 1443H, Sabtu – Beberapa kumpulan sukarelawan yang membela etnik muslim Rohingya kini ketakutan selepas menerima ancaman bunuh.

Ugutan berkenaan diterima susulan kes kematian aktivis, Mohib Ullah yang dibunuh oleh pembunuh upahan, dua bulan lalu.

Mohib yang merupakan pemimpin kepada 850,000 komuniti etnik Rohingya ditembak mati oleh empat penyerang ketika bercakap dengan pemimpin pelarian lain di luar pejabatnya selepas selesai solat Maghrib, 30 september lalu.

Kini semua pelarian dalam keadaan berjaga-jaga kerana bimbang kejadian sama berulang lagi.

Seorang etnik Rohingya yang dikenali sebagai Noor berkata, dia yakin akan ada lagi pembunuhan berlaku di penempatan mereka.

“Mereka berani menembak mati pemimpin kami sesuka hati,” katanya.

Noor berkata, dia percaya mereka yang dimaksudkan ialah anggota Tentera Penyelamat Arakan Rohingya (ARSA), iaitu sebuah kumpulan pemberontak yang memerangi tentera Myanmar.

ARSA didakwa turut bertindak di sebalik gelombang pembunuhan dan aktiviti jenayah di kem pelarian.

Namun, pihak ARSA menafikan bertanggungjawab terhadap pembunuhan pemimpin yang kuat berjuang membela etnik berkenaan.

Aspek keselamatan oleh pihak berkuasa Bangladesh hanya berkuat kuasa pada siang hari, namun pada waktu malam penempatan itu dikuasai oleh kumpulan kongsi gelap didakwa dikaitkan dengan ARSA.

Kebanyakan Rohingya ‘menetap’ di kem itu sejak 2017 apabila mereka melarikan diri daripada serangan tentera yang kejam di Myanmar.

Mereka enggan pulang ke Myanmar sehinggalah hak dan keselamatan mereka terjamin, menyebabkan mereka kini terperangkap di pondok buluh tanpa mempunyai pekerjaan. – Agensi


Video, gambar tular rakyat Malaysia samun warga Singapura adalah palsu

JOHOR BAHRU, 1 Ramadan 1443H, Ahad – Polis Diraja Malaysia (PDRM) menafikan terdapat rakyat negara ini menyamun dan mencederakan warga Singapura seperti yang dipaparkan beberapa klip video dan gambar yang tular di media sosial, baru-baru ini.

Ketua Polis Johor Datuk Kamarul Zaman Mamat berkata video dan gambar berkenaan adalah palsu dan Bukit Aman juga pernah mengeluarkan kenyataan berkaitan perkara itu pada 2 November lepas.

Beliau berkata penyebaran video dan gambar palsu seumpama itu dilihat sebagai cubaan untuk menimbulkan ketakutan dan kebimbangan orang ramai, khususnya pelancong warga Singapura yang datang ke negara ini melalui Johor.

“Perbuatan menyebarkan dan membuat spekulasi palsu adalah menyalahi undang-undang dan boleh diambil tindakan dibawah Seksyen 233 Akta Komunikasi dan Multimedia 1988,” katanya menerusi kenyataan, di sini hari ini.

Beliau berkata jika disabitkan kesalahan boleh didenda tidak melebihi RM50,000 atau penjara setahun, atau kedua-duanya.

Justeru itu beliau menasihatkan orang ramai agar tidak mudah mempercayai dakwaan yang diperoleh daripada sumber yang tidak sah dan menggunakan maklumat palsu. – Bernama


47 juta penduduk di 50 negara hampir kebuluran

GENEVA, 29 Safar 1445H, Jumaat – Program Makanan Sedunia (WFP) memberi amaran bahawa hampir 47 juta orang di lebih 50 negara dianggarkan menghampiri kebuluran.

Pengarah Eksekutifnya, Cindy McCain memberitahu Majlis Keselamatan Pertubuhan Bangsa-Bangsa Bersatu (PBB) bahawa perang, kegawatan ekonomi, perubahan iklim dan kemerosotan alam sekitar mendorong jutaan orang ke ambang kemiskinan.

“Sehingga 783 juta orang tidak tahu bila atau jika mereka akan makan semula.

“Jumlah kanak-kanak yang terperangkap dalam cengkaman kebuluran sangat banyak: 45 juta yang mengejutkan di bawah umur lima tahun kini dianggarkan mengalami kekurangan zat makanan akut,” katanya.

Beliau berkata, pemotongan dana kemanusiaan oleh kerajaan memaksa agensi PBB membuat pilihan mendukacitakan untuk mengurangkan catuan makanan bagi jutaan rakyat yang terdedah.

“Lebih banyak pemotongan (dana) akan dilakukan. Ini adalah realiti baharu komuniti kemanusiaan – normal baharu kami,” katanya.

McCain menggesa, Majlis Keselamatan supaya tegas dalam menggunakan kuasa dan pengaruhnya bagi mewujudkan keadaan yang lebih luas yang akan membolehkan perkongsian awam-swasta berkembang.

Beliau turut menggesa sektor swasta untuk meningkatkan dan memikul tanggungjawab mereka bagi membantu membina masyarakat yang membolehkan perusahaan mereka berjaya. – Agensi


8 kluster pendidikan COVID-19 direkodkan di Pulau Pinang

GEORGE TOWN, 27 Jamadilakhir 1443H, Ahad – Lapan kluster pendidikan membabitkan kes COVID-19 direkodkan masih aktif di Pulau Pinang sehingga hari ini, kata Pengerusi Jawatankuasa Agroteknologi & Keselamatan Makanan, Pembangunan Luar Bandar dan Kesihatan Dr Norlela Ariffin.

Beliau berkata, kluster pendidikan yang direkodkan itu melibatkan pelbagai institusi pendidikan iaitu sebuah Pusat Asuhan Tunas Islam (PASTI) di Solok Nelayan di Daerah Barat Daya serta empat pusat tahfiz iaitu Kluster Jalan Sungai Nipah, Permatang Binjai, Kubang Semang dan Jalan Lembah.

Sementara dua lagi melibatkan institusi kemahiran di Jalan Berapit dan Bukit Panchor serta sebuah politeknik di Jalan Sungai Burung, katanya.

“Berdasarkan maklumat yang saya terima kebanyakan pelajar yang dijangkiti COVID-19 ini telah menerima suntikan vaksin serta pesakit Kategori Satu dan Dua sahaja.

Sehingga semalam tiada kluster baharu direkodkan di Pulau Pinang dengan 14 kluster masih aktif membabitkan lapan kluster pendidikan, tiga kluster sektor perkilangan, dua kluster tempat kerja dan satu kluster keagamaan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


ATM dijangka terima 6 helikopter MD530G tahun depan

KUALA LUMPUR, 28 Rabiulawal 1442H, Sabtu – Angkatan Tentera Malaysia (ATM) dijangka menerima enam helikopter jenis MD530G secara berperingkat mulai Jun tahun depan, kata Menteri Kanan (Kluster Keselamatan) Datuk Seri Ismail Sabri Yaakob.

Tanpa mendedahkan butiran lanjut, beliau bagaimanapun berkata aset berkenaan perlu melalui proses ujian penilaian dan memenuhi kriteria aset ATM sebelum Kerajaan Malaysia menerima aset itu.

“Ujian penilaian bermaksud helikopter berkenaan perlu dibuat penilaian dari segi sama ada sesuai untuk dijadikan aset ATM atau sebaliknya.

Hari ini satu pasukan telah berlepas ke Amerika Syarikat bagi membuat ujian penilaian helikopter berkenaan sebelum ia dipersijilkan sebagai aset ATM,” kata beliau yang juga Menteri Pertahanan selepas menjadi tetamu dalam program Ruang Bicara Bernama TV : “Belanjawan 2021 : Memperkasa Pertahanan”, di sini.

Ismail Sabri berkata sekiranya helikopter itu sesuai dijadikan aset ATM, satu lagi pasukan akan dihantar ke sana untuk melakukan proses persijilan aset ATM.

Sementara itu, ketika diminta mengulas mengenai penambahan anggota ATM, Ismail Sabri berkata kementerian sedang memohon mengenai penambahan itu kepada Jabatan Perkhidmatan Awam.

“Sekarang ini, kita merancang untuk menambah bilangan keanggotaan ATM di Sabah dan Sarawak kerana kawasan sempadan di sana lebih luas sebagai contoh di Lahad Datu,” katanya. – Bernama


Projek LCS: PN takkan biar kleptokrat kembali perjudi nasib rakyat

BANGI, 11 Muharram 1444H, Selasa – Perikatan Nasional (PN) menentang keras amalan rasuah dan penyelewengan, serta tidak akan membiarkan kumpulan kleptokrat kembali memperjudikan nasib rakyat demi kepentingan peribadi.

Pengerusinya, Tan Sri Muhyiddin Yassin berkata, walaupun pemerintahan kleptokrasi Barisan Nasional (BN) telah berakhir pada Pilihan Raya Umum Ke-14 (PRU14) lalu, negara sehingga kini masih dihantui peninggalan kebobrokan pemerintahan itu.

Beliau kemudiannya merujuk skandal projek pembinaan Kapal Tempur Pesisir (LCS) bagi kegunaan Tentera Laut Diraja Malaysia (TLDM) yang membabitkan kerugian wang rakyat sebanyak RM9 bilion.

Katanya, isu dakwaan penyelewengan itu turut merencatkan keupayaan TLDM untuk mengawal perairan negara disebabkan kegagalan syarikat yang dianugerah kontrak pembinaan kapal LCS secara rundingan terus untuk menyiapkan projek berkenaan.

“Pendedahan bekas Panglima TLDM, Tan Sri Dr Abdul Aziz Jaafar mengenai bantahan beliau terhadap perolehan projek ini menerusi beberapa pucuk surat yang dihantar kepada Menteri Pertahanan pada ketika itu amat mengejutkan kita.

“Bantahan ini walaubagaimanapun tidak diendahkan oleh Menteri Pertahanan. Untuk rekod Menteri Pertahanan pada ketika itu ialah Presiden UMNO dan Pengerusi Barisan Nasional pada masa ini,” katanya dalam kenyataan, hari ini.

Muhyiddin berkata, inilah pemimpin BN yang mengetuai parti itu pada PRU15 nanti, justeru apakah rakyat Malaysia akan mempercayai mantra yang akan dibawa BN pada pilihan raya akan datang.

“Saya menggesa Kabinet supaya mewujudkan sebuah Suruhanjaya Bebas Diraja bagi menyiasat dakwaan penyelewengan berhubung projek pembinaan kapal LCS TLDM.

“Perikatan Nasional yang dianggotai oleh Bersatu, PAS, Gerakan, STAR Sabah dan SAPP adalah sebuah gabungan politik nasional yang akan terus memperjuangkan nasib rakyat jelata tanpa mengira perbezaan kaum, agama dan wilayah serta mentadbir negara dengan penuh berintegriti,” katanya.


RON97 naik 4 sen

BANGI, 9 Jamadilakhir 1443H, Rabu – Harga runcit bagi petrol RON97 naik sebanyak 4 sen seliter iaitu daripada RM3.03 seliter kepada RM3.07 seliter, manakala RON95 dan diesel masing-masing kekal RM2.05 seliter dan RM2.15 seliter.

Kementerian Kewangan (MOF) dalam kenyataan hari ini berkata, harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

Harga runcit produk petroleum itu adalah bagi tempoh 13 sehingga 19 Januari 2022.

MOF berkata, bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun harga pasaran sebenar bagi kedua-dua produk meningkat melebihi paras harga siling yang ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.


Lima lebuh raya terlibat sistem pembayaran tol terbuka

KUALA LUMPUR, 2 Ramadan 1444H, Jumaat – Keputusan kerajaan untuk memulakan sistem pembayaran tol terbuka dengan hanya melibatkan lima lebuh raya di seluruh negara terlebih dahulu, dilakukan bagi memastikan sistem itu dapat berfungsi dengan baik sebelum diperluaskan ke lebuh raya lain.

Menteri Kerja Raya, Datuk Seri Alexander Nanta Linggi berkata, walaupun beberapa lagi syarikat konsesi telah menunjukkan minat dan menyatakan kesediaan untuk turut serta dalam sistem pembayaran, namun usaha itu tidak boleh dilaksanakan dengan tergesa-gesa tanpa kajian dan pembangunan perancangan terlebih  dahulu.

“Yang paling penting, sistem yang dicadangkan diuji terlebih dahulu sebelum dilaksanakan sepenuhnya. Ini bagi mengelakkan sebarang masalah di kemudian hari yang akan menyusahkan pengguna,” katanya menerusi Facebook rasminya hari ini.

Baru-baru ini, Nanta mengumumkan akan melaksanakan sistem pembayaran terbuka bagi membolehkan pengguna membayar tol menggunakan kad debit dan kredit selewat-lewatnya September ini.

Lebuh raya yang terlibat ialah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie serta Jambatan Pulau Pinang.

Mengulas lanjut, Nanta berkata, usaha untuk melaksanakan sistem bayaran tol terbuka itu telah dilakukan pasukan Kementerian Kerja Raya (KKR) daripada Bahagian Pembangunan dan Penswastaan (BPP) sejak 2022 lagi.

Katanya, ia mengambil masa yang agak lama kerana hal berkenaan bukan satu perkara mudah selain perlu melalui banyak proses.

Ia termasuk dari aspek teknikal, perundangan dan kewangan yang perlu diperhalusi dan diperjelaskan  oleh semua pihak terlibat sebelum keputusan memulakan sistem pembayaran terbuka ini di lima lebuh raya pertama dapat dicapai.

Sementara itu, mengulas persoalan tentang pihak manakah yang bertanggungjawab dalam membuat keputusan dan memastikan pelaksanaan sistem pembayaran terbuka itu dilaksanakan, Nanta berkata, semua punca kuasa pelaksanaan sistem pembayaran tol dan semua yang berkaitan tertakluk di bawah bidang kuasa KKR.

“Sehubungan itu saya memohon semua pihak menunggu pengumuman KKR berkenaan senarai jajaran dan lebuh raya yang bersedia untuk melaksanakan sistem pembayaran terbuka ini bagi mengelakkan kekeliruan, salah faham dan masalah dalam kalangan pengguna di kemudian hari.

“Ia akan ditentukan selepas semua proses libat urus, teknikal, perundangan dan kewangan telah dipersetujui oleh semua pihak yang terlibat,” katanya. – Bernama


PPV KPJ mampu beri vaksin kepada 6,000 orang sehari pada akhir Jun

KUALA LUMPUR, 12 Zulkaedah 1442H, Rabu – Pusat Pemberian Vaksin (PPV) KPJ akan mampu memberi vaksin kepada lebih 6,000 orang sehari apabila keseluruhan 21 PPV KPJ dibangunkan menjelang akhir bulan ini.

KPJ menerusi kenyataan berkata jumlah itu adalah kira-kira empat peratus daripada 150,000 vaksinasi harian yang disasarkan di seluruh negara.

“Di peringkat Kumpulan, KPJ mempunyai 16 pusat PPV yang sedang beroperasi memberikan vaksin kepada kira-kira 4,000 orang sehari, menjadikan KPJ penyedia penjagaan kesihatan swasta terbesar yang menyokong Program Imunisasi COVID-19 Kebangsaan,” menurut kenyataan itu.

Menurutnya sejak Mac lepas lebih 60,000 individu divaksin di PPV KPJ.

Kenyataan itu berkata sebagai penyedia penjagaan kesihatan swasta terbesar negara, KPJ mempunyai keupayaan untuk memberi vaksin kepada lebih 10,000 orang sehari jika diperlukan.

Oleh itu, sebagai inisiatif masa hadapan ia sedang meneroka peluang untuk menyediakan suntikan vaksin secara persendirian selain daripada program kerajaan. – Bernama


Malaysia perlu miliki pusat sembelihan sendiri di luar negara: PEMBELA

BANGI, 21 Zulhijjah 1443H, Khamis – Malaysia sewajarnya memiliki pusat penyembelihan sendiri di luar negara bagi mengatasi isu keraguan status halal daging yang diimport.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, inisiatif berkenaan dapat menyelesaikan banyak masalah berbanding melantik pusat penyembelihan negara luar dan memberi pengiktirafan halal melalui badan halal luar negara.

“Dengan memiliki pusat penyembelihan sendiri di luar negara ia bukan sahaja dapat atasi isu keraguan status halal daging tetapi juga diyakini mampu memberi pulangan ekonomi lebih baik kepada negara.

“Pusat penyembelihan itu boleh dibina melalui syarikat milik kerajaan (GLC) di mana-mana negara yang mengeksport daging ke negara ini.

“Jadi Jabatan Kemajuan Islam Malaysia (Jakim) pula boleh melantik NGO sebagai rakan kongsi untuk bekerjasama bagi memantau rumah-rumah sembelihan negara luar.

“Jakim dan GLC boleh mengemukakan perkara ini, kalau nak ambil lembu di Australia, kita boleh buka rumah sembelihan kita di negara berkenaan.” katanya.

Bagaimanapun, beliau menegaskan, bagi memastikan status halal daging, sistem ketat perlu diperkenalkan terhadap setiap rumah sembelihan termasuk badan pensijilan halal luar negara yang dilantik.

Malah, katanya, pihak yang bertanggungjawab perlu membuat pemeriksaan secara berkala dan mengejut.

“Mungkin kita juga perlu menyenarai hitam rumah sembelih dan badan halal luar negara yang terlibat supaya perkara sedemikian tidak berulang,” tegasnya.

Mei lalu, Islamic Council of Halal Meat in Australia Inc (SICHMA) tampil membuat pendedahan rumah sembelihan Thomas Food Industries (TFI) di Australia, yang membekalkan daging kambing ke negara ini melanggar protokol halal dalam proses penyembelihan.

SICHMA, badan pensijilan halal yang bertanggungjawab dalam penyeliaan halal ke atas loji sembelihan berkata, perkara itu dibuktikan selepas menjalankan audit mengejut di TFI, 28 Mei lalu.


Wujudkan pusat vaksin di setiap Parlimen di Selangor

KUALA SELANGOR, 30 Syawal 1442H, Jumaat – Kerajaan disyor menambah Pusat Pemberian Vaksin (PPV) dan menempatkannya di 22 Parlimen di Selangor bagi memastikan kelancaran sekali gus mempercepatkan Program Imunisasi COVID-19 Kebangsaan (PICK).

Ahli Parlimen Tanjong Karang, Tan Sri Noh Omar berkata, kekurangan PPV serta jaraknya yang jauh ketika ini menyebabkan ada penduduk yang terpaksa berjalan jauh bagi mendapatkan vaksin tersebut.

“PPV kalau diperbanyakkan akan mempermudahkan rakyat namun kita mengetahui kekangan dialami kerajaan ketika ini.

“Bagaimanapun, saya menzahirkan penghargaan kepada Menteri Penyelaras PICK, Khairy Jamaluddin Abu Bakar yang telah bersetuju membuka sebuah lagi PPV di Parlimen Tanjong Karang,” katanya seperti dilapor Utusan Online.

Beliau berkata, ketika ini hanya terdapat satu PPV di Tanjong Karang berbanding Kuala Selangor yang mempunyai dua PPV.

Dalam pada itu, beliau menjunjung titah Sultan Selangor, Sultan Sharafuddin Idris Shah berhubung keperluan penambahan vaksin di negeri ini yang perlu seimbang dengan populasi rakyat.

“Data menunjukkan penduduk Selangor adalah yang paling ramai dijangkiti COVID-19 dengan pemberiannya perlu disegerakan supaya mencapai imuniti kelompok.

“Saya ada bangkitkan isu ini kepada Khairy dalam mesyuarat semalam kerana kerajaan tidak boleh bagi purata sama kerana kita lihat setiap negeri bilangan penerima berbeza.

“Khairy kemudiannya telah memaklumkan kepada semua yang hadir dalam mesyuarat itu menyatakan dos vaksin di Selangor akan ditambah,” katanya.


Trak bawa 24 anggota tentera mengundi terbabas

REMBAU, 19 Rabiulakhir 1444H, Selasa – 18 anggota tentera dikejarkan ke hospital untuk rawatan selepas trak yang mereka naiki terbabas di Jalan Chengkau-Pancang di Kampung Durian Daun, Port Dickson, hari ini.

Jurucakap Jabatan Bomba dan Penyelamat berkata, anggota tentera itu adalah antara 24 orang yang menaiki trak tentera ketika kejadian berlaku sebelum tengah hari, dekat sini.

“Anggota penyelamat dan perubatan yang tiba di tempat kejadian tidak lama kemudian, merawat mangsa yang cedera di tempat kejadian dan 18 anggota kemudian dikejarkan ke Hospital Rembau.

“Dua telah dimasukkan ke zon merah, tujuh dalam warna kuning dan sembilan lagi di zon hijau,” katanya dalam satu kenyataan, hari ini.

Anggota yang cedera dibawa ke hospital menaiki kenderaan jabatan serta tiga ambulans.

Katanya, enam lagi hanya memerlukan rawatan kecil di tempat kejadian.


Jumlah kakitangan urus jemaah haji tahun ini kurang separuh

SEPANG, 29 Syawal 1443H, Isnin – Jumlah kakitangan yang akan menguruskan jemaah haji Malaysia di Tanah Suci berkurangan kepada hampir separuh berbanding tahun-tahun sebelumnya.

Pengarah Eksekutif Lembaga Tabung Haji (TH), Datuk Seri Syed Saleh Syed Abdul Rahman berkata, sebelum penularan wabak COVID-19, terdapat kira-kira 650 kakitangan yang akan berlepas dari Malaysia untuk menawarkan perkhidmatan kepada jemaah haji tempatan.

Bagaimanapun, ia telah dikurangkan kepada sekitar 340 kakitangan tahun ini daripada pelbagai sektor dan jabatan.

“Tetapi ia tidak akan menjejaskan operasi haji (di Tanah Suci) kerana kami telah membuat perancangan sewajarnya.

“Status kesihatan kakitangan bukan satu-satunya kriteria dalam memilih mereka tahun ini, tetapi juga pengalaman dan pengetahuan.

“Mereka mampu bekerja di Makkah malah Madinah, mampu melakukan pelbagai tugas dan fleksibel dalam tugas mereka,” katanya pada sidang media selepas menghantar kumpulan kedua kakitangan haji di Hotel Movenpick dan Pusat Konvensyen di sini hari ini.

Seramai 84 petugas haji berlepas hari ini sebagai persiapan musim haji 1443H/2022M.

Awal bulan ini, 13 yang lain sudah berlepas dan tiba di sana untuk memulakan tugas mereka.

Syed Saleh berkata, kumpulan yang lebih besar akan berlepas pada 2 dan 5 Jun manakala sebahagian lagi akan mengiringi jemaah ketika mereka memulakan perjalanan dari Malaysia.

“Majoriti daripada 84 kakitangan yang berlepas hari ini akan bertugas di Madinah.

“Ia akan menjadi tahun yang mencabar bagi kami kerana mungkin terdapat perubahan dan pengenalan peraturan baharu oleh kerajaan Saudi berikutan situasi COVID-19,” tambahnya.

Arab Saudi mengumumkan akan membenarkan sejuta umat Islam dari dalam dan luar negara menyertai haji tahun ini.

Kuota haji Malaysia tahun ini ialah 14,306 jemaah – 45 peratus daripada kuota tahunan sebelumnya sebanyak 31,600 sebelum wabak itu melanda.


Tuntutan Laut China Selatan tak halang hubung ASEAN-China

KUALA LUMPUR, 17 Rabiulakhir 1443H, Isnin – Isu pertindihan tuntutan wilayah di Laut China Selatan tidak menjadi penghalang kepada hubungan antara China dan badan serantau itu, kata Menteri Luar Datuk Saifuddin Abdullah.

Beliau percaya ekonomi, pendidikan dan banyak isu lain akan dapat diatasi melalui Hubungan Dialog ASEAN-China yang kini telah dipertingkat kepada perkongsian strategik komprehensif.

“Saya percaya lebih banyak boleh diharapkan dalam ekonomi dan sosio budaya daripada perkongsian strategik komprehensif,” katanya pada sidang media selepas mengiringi Perdana Menteri Datuk Seri Ismail Sabri Yaakob ke Sidang Kemuncak Khas ASEAN-China sempena memperingati ulang tahun ke-30 Hubungan Dialog ASEAN-China menerusi persidangan video hari ini.

Sidang kemuncak khas itu dipengerusikan bersama Sultan Brunei Sultan Hassanal Bolkiah dan Presiden China Xi Jinping.

Saifuddin berkata pada sidang kemuncak khas itu Perdana Menteri sekali lagi mengulangi pendirian konsisten Malaysia mengenai Laut China Selatan dan mahu isu pertikaian itu ditangani secara aman, konstruktif dan rasional melalui dialog serta rundingan.

“Malaysia menekankan bahawa semua negara harus komited dalam memelihara Laut China Selatan sebagai perairan perdagangan, aman dan stabil,” katanya. – Bernama


31 kes COVID-19 hari ini

KUALA LUMPUR, 26 Muharram 1442H, Isnin – Sebanyak 31 kes baharu COVID-19 dilaporkan hari ini membabitkan 28 kes penularan dalam negara dan tiga kes import, menjadikan jumlah kumulatif kes kepada 9,946, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, daripada 28 kes penularan tempatan, 19 kes adalah warga Malaysia manakala sembilan lagi bukan warganegara, dengan 23 kes di Sabah, empat di Negeri Sembilan melibatkan Kluster Bunga dan satu kes di Kluster Sungai, Kedah.

“Di Sabah, 17 kes daripada Kluster Benteng Lahad Datu (LD) dengan lapan kes melibatkan bukan warganegara, satu kes saringan warga emas di Klinik Kesihatan Merotai, satu kes saringan Jangkitan Pernafasan Akut Teruk (SARI) di Hospital Lahad Datu.

“Satu kes saringan pra pembedahan di Hospital Queen Kudat, satu kes saringan rujukan ke Hospital Tawau, satu kes saringan kontak rapat bagi kes ke-9,454 iaitu anak kepada kes ke-9,454, dan satu kes saringan tahanan di Ibu Pejabat Polis Daerah (IPD) Kudat,” katanya dalam kenyataan mengenai perkembangan COVID-19 hari ini.

Bagi tiga kes import pula, Dr Noor Hisham berkata kesemuanya adalah dari Indonesia melibatkan dua kes warga Malaysia di Sabah dan satu kes warga Indonesia di Kuala Lumpur, yang memasuki negara pada 31 Ogos lepas. – Bernama


Hajiji Noor Ketua Menteri Sabah

KOTA KINABALU, 10 Safar 1442H, Isnin  –  Gabungan Rakyat Sabah (GRS) sebulat suara menamakan Pengerusi Perikatan Nasional (PN) Sabah Datuk Hajiji Noor sebagai calon Ketua Menteri Sabah yang baharu.

Hajiji yang juga Ahli Dewan undangan negeri (ADUN) Sulaman mengesahkan perkara itu dan beliau akan mengangkat sumpah jawatan di Istana Negeri pada 10.30 pagi esok.

“Saya ingin memaklumkan kami GRS, terdiri daripada PN (Perikatan Nasional), BN (Barisan Nasional) dan PBS (Parti Bersatu Sabah) telahpun bersetuju bersama untuk membentuk kerajaan negeri yang baharu.

“Kami telah bersetuju sebulat suara bahawa mereka telah menamakan saya sebagai Ketua Menteri Sabah,” katanya pada sidang media khas, di sini hari ini.

Hadir sama pada sidang media yang turut disiarkan secara langsung oleh stesen televisyen ialah Pengerusi BN Sabah Datuk Seri Bung Moktar Radin, Presiden Parti Solidariti Tanah Airku (STAR) Datuk Dr Jeffrey Kitingan dan Setiausaha Agung Parti Bersatu Sabah (PBS) Datuk Jahid Jahim serta barisan wakil rakyat daripada GRS.

Hajiji turut menzahirkan ikrar bahawa wakil rakyat GRS akan menunaikan janji serta menjalankan mandat yang diberikan oleh rakyat Sabah dengan sebaiknya.

“Saya berterima kasih kepada rakyat Sabah kerana memilih pemimpin daripada GRS,” tambah Hajiji yang Ketua Badan Pimpinan Parti Pribumi Bersatu Malaysia (Bersatu) Sabah. -Bernama


Samakan hijrah dengan pelarian ibarat hina junjungan besar Nabi

1. HIJRAH tidak bermaksud pelarian, sebaliknya ia lebih hampir kepada maksud perpindahan daripada satu tempat ke tempat yang lain atau perpindahan dari satu hal yang kurang baik kepada yang lebih baik. Sedang pelarian sebagaimana yang tercatat dalam Perkara 1.A.2 dalam Konvensyen berkenaan Status Pelarian oleh PBB pada 1951, pula adalah merujuk kepada: Tindakan melarikan diri akibat ketakutan akan ditindas disebabkan oleh sebab-sebab tertentu, sehingga mereka sanggup berada di luar negara kewarganegaraannya serta tidak rela untuk pulang kembali.

2. Menyamakan penghijrahan Rasulullah ﷺ dengan sebuah pelarian merupakan satu penghinaan ke atas Junjungan Besar Nabi ﷺ dan para sahabat daripada kalangan Muhajirin kerana terdapat banyak nas-nas daripada al-Quran dan juga al-sunnah yang menunjukkan bahawa penghijrahan yang berlaku tersebut adalah menunjukkan bukti keimanan dan kepatuhan mereka kepada perintah Allah SWT secara mutlak.

Antaranya firman Allah SWT yang bermaksud: “Barangsiapa berhijrah di jalan Allah, nescaya mereka mendapati di muka bumi ini tempat hijrah yang luas dan rezeki yang banyak. Barangsiapa keluar dari rumahnya dengan maksud berhijrah kepada Allah dan Rasul-Nya, kemudian kematian menimpanya (sebelum sampai ke tempat yang dituju), maka sungguh telah tetap pahalanya di sisi Allah. Dan adalah Allah Maha Pengampun lagi Maha Penyayang” (Surah An-Nisa : 100).

Rasulullah ﷺ pernah bersabda kepada `Amru bin al-`As yang bermaksud: “Tidakkah kamu tahu bahawa Islam itu mampu menghancurkan dosa-dosa yang telah lampau. Sesungguhnya hijrah mampu menghancurkan dosa-dosa yang telah lampau. Dan sesungguhnya haji juga mampu menghancurkan dosa-dosa yang telah lampau?”(Hadith Riwayat Muslim)

3. Hakikatnya penghijrahan Rasulullah ﷺ dan para sahabat daripada kalangan Muhajirin ke Madinah bukanlah merupakan kumpulan pelarian, sebaliknya mereka merupakan tetamu yang diundang dan dijamin keselamatan mereka melalui perjanjian al-`Aqabah kedua.

Ketika Baginda ﷺ dan Abu Bakr r.a. tiba di Yathrib (Madinah), mereka telah disambut dengan meriahnya oleh para penduduk Madinah. Malah Rasulullah SAW langsung dilantik sebagai Pemimpin selepas itu. (Al-Raheeq al-Makhtum)

4. Hijrah merupakan sunnah para Anbiya’ dan Rasul, tiada mana-mana Anbiya’ atau Rasul melainkan mereka melakukan hijrah. Baca sahaja kisah penghijrahan Nabi Ibrahim a.s., Nabi Musa a.s. Nabi Hud a.s., Nabi Yusuf a.s. dan yang lainnya. Adakah kesemua mereka merupakan Pelarian??

5. Menyamakan hijrah dengan pelarian merupakan dakwaan orientalis. (Difa’ `an al-`Aqidah wa al-Syari`ah Dhiddu Mata`in al-Mustasyriqin: Muhammad al-Ghazali)

6. Hijrah bukannya satu pelarian, sebaliknya ia merupakan satu strategi dan juga salah satu daripada marhalah dakwah Rasulullah ﷺ.

Sebagai penutup, marilah sama-sama kita memahami sejarah dan sirah yang sebenar serta menjaga disiplin ilmu dalam membuat sebarang kenyataan. Hal ini kerana Rasulullah ﷺ dan para sahabat r.a. mempunyai kedudukan yang istimewa di sisi Allah SWT dan umat Islam keseluruhannya, tidak sewajarnya kita menyandarkan sesuatu istilah yang tidak tepat dan tidak benar terhadap mereka demi untuk menyokong kecenderungan atau kepentingan peribadi atau kumpulan kita

Dr Mohd Soberi Awang
Timbalan Pengerusi
Majlis Ulama ISMA (MUIS)


Lebih 21 juta individu dewasa lengkap vaksin

KUALA LUMPUR, 4 Rabiulawal 1443H, Isnin – Sebanyak 21,073,482 atau 90 peratus kadar populasi dewasa di negara ini sudah lengkap dos vaksinasi COVID-19 setakat 11.59 malam tadi (10 Okt), menurut data Kementerian Kesihatan (KKM).

Berdasarkan data menerusi portal COVIDNOW itu juga,  94.8 peratus atau 22,185,520 individu populasi dewasa telah menerima sekurang-kurangnya satu dos vaksin COVID-19.

Setakat semalam juga sebanyak 231,174 atau 7.4 peratus individu golongan remaja berusia 12 hingga 17 tahun telah lengkap menerima suntikan vaksin manakala 72.2 peratus atau 2,271,858 individu golongan itu telah menerima sekurang-kurangnya satu dos vaksin.

Selain itu, sejumlah 129,518 dos suntikan vaksin telah diberikan semalam melibatkan 97,586 suntikan dos lengkap dan 31,932 menerima suntikan dos pertama menjadikan kumulatif dos vaksin bagi Program Imunisasi COVID-19 Kebangsaan (PICK) kini meningkat kepada 45,650,714.

Sementara itu, tiada kes kematian harian direkodkan akibat COVID-19 semalam.

Semalam, Perdana Menteri Datuk Seri Ismail Sabri Yaakob dilaporkan mengumumkan kebenaran untuk merentas negeri bermula hari ini bagi individu lengkap vaksin susulan nilai sasaran kadar vaksinasi bagi golongan dewasa dalam negara kini sudah mencapai 90 peratus.  – Bernama


SENARAI CALON PERIKATAN NASIONAL (PN) DUN KEDAH

SENARAI CALON

N.01 Ayer Hangat – Shamsilah Binti Siru
N.02 Kuah – Amar Pared Bin Mahamud
N.03 Kota Siputeh – Mohd Ashraf Mustaqim Bin Badrul Munir
N.04 Ayer Hitam – Azhar Bin Ibrahim
N.05 Bukit Kayu Hitam – Halimaton Shaadiah Binti Saad
N.06 Jitra – Haim Hilman Bin Abdullah
N.07 Kuala Nerang – Mohamad Yusoff Bin Zakaria
N.08 Pedu – Mohd Radzi Bin Md Amin
N.09 Bukit Lada – Salim Bin Mahmood
N.10 Bukit Pinang – Romani Bin Wan Salin
N.11 Derga – Muhamad Amri Bin Wahab
N.12 Suka Menanti – Dzowahir Bin Ab Ghani
N.13 Kota Darul Aman – Chuah See Seng
N.14 Alor Mengkudu – Muhamad Radhi Bin Mat Din
N15 Anak Bukit – Rashidi Bin Razak
N.16 Kubang Rotan – Mohd Salleh Bin Saidin
N.17 Pengkalan Kundor – Mardhiyyah Binti Johari
N.18 Tokai Mohd Hayati Bin Othman
N.19 Sungai Tiang – Abdul Razak Bin Khamis
N.20 Sungai Limau – Mohd Azam Bin Abd Samat
N.21 Guar Chempedak – Abdul Ghafar Bin Saad
N.22 Gurun – Baddrol Bin Bakhtiar
N.23 Belantek – Ahmad Bin Sulaiman
N.24 Jeneri – Muhammad Sanusi Bin Md Nor
N.25 Bukit Selambau – Azizan Bin Hamzah
N.26 Tanjong Dawai – Hanif Bin Ghazali
N.27 Pantai Merdeka – Sharir Bin Long
N.28 Bakar Arang – Tai Kuang Tee
N.29 Sidam – Juliana Binti Abdul Ghani
N.30 Bayu – Mohd Taufik Bin Yaacob
N.31 Kupang – Najmi Bin Hj Ahmad
N.32 Kuala Ketil – Mansor Bin Zakaria
N.33 Merbau Pulas – Siti Ashah Binti Ghazali
N.34 Lunas – Khairul Anuar Bin Ramli
N.35 Kulim – Wong Chia Zhen
N.36 Bandar Baharu – Mohd Suffian Bin Yusoff


Tiga anak Loh kekal Islam

Oleh Siti Hafidah Abd Ghaffar

KUALA LUMPUR, 19 Rejab 1443H, Isnin – Mahkamah Tinggi, hari ini membenarkan permohonan habeas corpus ibu tunggal, Loh Siew Hong untuk mendapatkan semula hak penjagaan tiga anaknya.

Peguam yang mewakili seorang pendakwah wanita daripada pertubuhan bukan kerajaan (NGO), Aidil Khalid berkata, keputusan hari ini adalah selari dengan keputusan Mahkamah Tinggi sebelum ini mengenai hak jagaan.

Perintah mahkamah sebelum ini yang memberikan hak penjagaan penuh kepada Loh masih kekal.

Bagaimanapun, berhubung isu agama anak, Aidil berkata, tidak ada arahan daripada mahkamah untuk menukar agama anak-anak itu selain daripada Islam.

“Untuk hari ini, agama anak-anak itu seperti mana sudah didaftarkan, kekal seperti itu melainkan ada perintah-perintah seterusnya selepas ini,” katanya kepada pemberita.

Sementara itu, peguam pemerhati mewakili Majlis Agama Islam dan Adat Istiadat Melayu Perlis (MAIPs), Datuk M Reza Hassan berkata, keputusan hari ini boleh dirayu, namun ia terpulang kepada arahan anak guam masing-masing.

“Sudah tentu kami kecewa dengan keputusan mahkamah tetapi kita kena akur dengan keputusan yang telah pun diberi.

“Kami akan mengadakan satu mesyuarat dengan anak guam kami menasihatkan mereka tentang langkah-langkah yang seharusnya diambil kemudian,” katanya.

Terdahulu, Mahkamah Tinggi membenarkan permohonan Loh Siew Hong dalam permohonan habeas corpus untuk mendapatkan anak kembarnya yang berusia 14 tahun dan anak lelakinya yang berumur 10 tahun.

Wanita tersebut serta ketiga-tiga anaknya hadir di mahkamah hari ini bagi mendengar permohonan itu.

Sewaktu mengumumkan keputusannya, Hakim Datuk Collin Lawrence Sequerah berpuas hati bahawa pemohon telah diberikan hak jagaan, pemeliharaan dan kawalan tunggal terhadap ketiga-tiga anaknya melalui perintah Mahkamah Tinggi pada 31 Mac 2021.

Hakim Collin berkata, Siew Hong sebelum itu turut diberikan hak jagaan dan kawalan sementara terhadap ketiga-tiganya.

Siew Hong selaku pemohon memfailkan writ habeas corpus terhadap Ustazah Nazirah Nanthakumari Abdullah selaku responden pertama dan pihak yang menahan ketiga-tiganya sebagai responden kedua.


BERJASA sedia bentuk jajaran baru dengan kuasa ketiga

Oleh Zuhayati Yazid

SHAH ALAM, 3 Rabiulawal 1443H, Ahad – Parti BERJASA menyatakan kesediaan bekerjasama dengan badan bukan kerajaan (NGO) dan parti-parti politik lain atas dasar membangunkan semula negara.

Presidennya, Ustaz Zamani Ibrahim berkata, BERJASA tidak memilih untuk bekerjasama dengan sesiapa, asalkan membawa agenda sama demi bangsa, agama dan pembangunan semula negara.

“Sesiapa sahaja yang sudi, kita akan tonjolkan muka baharu dalam kepimpinan yang segar, berwibawa.

“Sekiranya parti-parti utama seperti PAS, UMNO, BERSATU mahu membina semula negara, silakan.

“Tetapi jika masih mahu kekalkan orang-orang lama, dan tidak bermotivasi, BERJASA sedia membuka jajaran baru dengan kuasa ketiga melalui perbincangan bersama NGO atau individu yang berwibawa,” katanya.

Beliau berkata demikian ketika sidang media selepas pelancaran Jentera Pilihan Raya, penubuhan 20 cawangan baharu Parlimen Shah Alam serta perasmian Kelab Bola BERJASA @ BERJASA FC, hari ini.

Ustaz Zamani berkata, BERJASA juga bersedia berganding dengan parti-parti kecil yang mempunyai hasrat besar membina negara.

“Ini semua sebagai isyarat kepada parti-parti utama kalau tak mampu membina semula negara, kami akan bangun dalam jajaran baharu,” katanya.

Untuk fasa permulaan, BERJASA akan menziarahi rakan-rakan parti dan juga mengadakan pertemuan dengan pimpinan NGO dan parti sedia ada.


Individu berisiko tinggi COVID-19 jangan pergi bazar Ramadan

JOHOR BAHRU, 19 Ramadan 1442H, Sabtu – Individu dalam kategori berisiko tinggi dan mempunyai kontak rapat dengan pesakit COVID-19 diminta agar tidak berkunjung ke mana-mana Bazar Ramadan bagi mengelakkan berlakunya penularan di tapak niaga berkenaan.

Datuk Bandar Johor Bahru, Datuk Adib Azhari Daud berkata, golongan itu harus patuh dengan prosedur operasi standard (SOP) yang ditetapkan Kementerian Kesihatan Malaysia supaya kes tidak terus meningkat.

“Kita tahu bahawa para peniaga sangat mematuhi SOP yang ditetapkan tetapi untuk para pengunjung walaupun kita sudah ketatkan SOP tetapi kita tidak tahu pengunjung datang daripada mana.

“Jadi sesiapa yang dalam kategori risiko tinggi ini, saya minta jangan pergi ke mana-mana. Duduk di rumah kerana yang menjadi mangsa keadaan nanti adalah peniaga,” katanya kepada pemberita pada Program Bubur Lambuk Southern Volunteers Grab Your Bubur di Hutan Bandar Majlis Bandaraya Johor Bahru (MBJB) di sini hari ini.

Beliau mengingatkan demikian susulan langkah kerajaan menutup empat Bazar Ramadan di Johor bermula hari ini sebagai langkah berjaga-jaga selepas tapak perniagaan itu dikunjungi individu disyaki positif COVID-19.

Penutupan itu melibatkan Bazar Ramadan Kampung Pasir, Jalan Mata Kuching dan Bazar Ramadan @Mart Kempas di kawasan pentadbiran Majlis Bandaraya Johor Bahru (MBJB); Bazar Ramadan Belatuk, Taman Scientex di kawasan Majlis Bandaraya Pasir Gudang dan Bazar Ramadan Lok Heng dalam kawasan Majlis Daerah Kota Tinggi.

Adib memberitahu orang ramai boleh memilih untuk pergi ke bazar yang kurang dikunjungi bagi mungurangkan risiko jangkitan. – Bernama


Anugerah Tan Sri penghargaan buat petugas barisan hadapan

KUALA LUMPUR, 27 Zulhijjah 1441H, Isnin – Merendah diri dan menganggap pengiktirafan diterima bukan hak peribadi adalah antara sikap yang disenangi ramai pihak tentang Ketua Pengarah Kesihatan, Tan Sri Dr Noor Hisham Abdullah.

Dikurniakan Darjah Panglima Setia Mahkota (PSM) yang membawa gelaran Tan Sri sempena Hari Keputeraan Rasmi Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Dr Noor Hisham menyifatkan, anugerah tersebut satu pengiktirafan untuk semua petugas barisan hadapan terutama dari Kementerian Kesihatan Malaysia (KKM).

“Alhamdulilah. Ini merupakan satu penghargaan kepada semua petugas barisan hadapan Kementerian Kesihatan Malaysia (KKM).

“Ia sekali gus merupakan lambang kepercayaan dan penghargaan kerajaan kepada penjawat awam,” katanya kepada Astro AWANI.

Beliau ditemui selepas selesai Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan yang berlangsung di Istana Melawati, Putrajaya.

Selain Dr Noor Hisham, sejumlah besar petugas barisan hadapan dan warga KKM turut dikurnia pelbagai pingat.

Mereka mewakili pelbagai latar belakang, termasuk pakar perubatan, petugas kesihatan hinggalah ke petugas sokongan kesihatan seperti pemandu kenderaan, penolong pegawai tadbir dan pembantu perawatan kesihatan.


Majikan main peranan tangani kes COVID-19 babitkan pekerja

BANGI, 13 Rabiulakhir 1442H, Ahad – Kementerian Kesihatan (KKM) menggesa pihak majikan memainkan peranan lebih besar dalam menangani penularan COVID-19, khususnya membabitkan pekerja bukan warganegara tempatan.

Ketua Pengarah Kesihatan, Tan Sri Dr Noor Hisham Abdullah berkata, kementeriannya memandang serius penularan jangkitan COVID-19 di tempat kerja, terutama dalam kalangan pekerja bukan warganegara.

Seperti yang ditekankan KKM sebelum ini, beliau berkata, terdapat beberapa faktor yang menyumbang kepada penularan penyakit berjangkit di kalangan pekerja, seperti isu penginapan, kebersihan diri dan persekitaran tempat tinggal.

“Selaras dengan Akta Standard Minimum Perumahan dan Kemudahan Pekerja 1990 (Akta 446), masalah penginapan pekerja bukan warganegara yang sempit dan sesak perlu ditangani dengan segera bagi memastikan ia tidak menjadi punca penularan COVID-19 dan lain-lain penyakit berjangkit.

“Sehubungan itu, KKM menyambut baik tindakan penguatkuasaan Akta 446 ini oleh pihak Kementerian Sumber Manusia ke atas pihak majikan yang gagal mematuhi ketetapan akta tersebut,” katanya dalam kenyataan, hari ini.

Terdahulu, Dr Noor Hisham memaklumkan meninjau aktiviti di lapangan bagi Klusteru Tapak Bina Awan Baru.

Katanya, kluster membabitkan daerah Kepong dan Cheras, Kuala Lumpur itu telah diisytiharkan semalam susulan kes-kes positif COVID-19 yang dikesan, hasil saringan bersasar ke atas pekerja di sebuah tapak pembinaan di Bandar Baru Sentul.

Beliau berkata, sehingga  28 November 2020 jam 8 malam, seramai 482 individu telah disaring, di mana 410 kes telah dilaporkan positif.

“Penilaian risiko dan pengesanan kontak rapat di kawasan tapak bina dan kawasan sekitar tempat kerja telah dijalankan oleh Pejabat Kesihatan Kepong pada 27 November 2020.

“Tapak bina ini telah ditutup di bawah Seksyen 18 (1)(f) Akta Pencegahan dan Pengawalan Penyakit Berjangkit 1988 (Akta 342) pada 27 November 2020 bagi tujuan pembersihan dan disinfeksi,” katanya.


Malaysia akan terus sokong perjuangan rakyat Palestin

PUTRAJAYA, 25 Rabiulakhir 1443H, Selasa – Malaysia mengulangi sokongan tidak berbelah bahagi dan solidaritinya terhadap rakyat Palestin serta perjuangan mereka untuk penentuan nasib sendiri, kebebasan dan kemerdekaan.

Menteri Luar Datuk Saifuddin Abdullah berkata demikian sempena Hari Perpaduan Antarabangsa Bersama Rakyat Palestin yang disambut pada 30 November setiap tahun.

Tahun ini adalah tahun ke-44 sejak Perhimpunan Agung Pertubuhan Bangsa-Bangsa Bersatu (PBB) memperkenalkan sambutan tersebut.

Beliau berkata hari itu terus memberi ingatan memedihkan mengenai tanggungjawab masyarakat antarabangsa yang belum selesai dalam menamatkan isu Palestin.

“Malaysia bersama masyarakat antarabangsa teguh berdiri serta bersatu dengan tujuan yang sama untuk mencari jalan bagi penyelesaian yang aman, adil dan berkekalan untuk Palestin dan rakyatnya,” katanya dalam satu kenyataan dikeluarkan Kementerian Luar ( Wisma Putra) di sini hari ini.

Justeru, beliau berkata Malaysia akan terus aktif meneruskan agenda Palestin secara dua hala serta terlibat dalam pelbagai forum serantau dan antarabangsa ke arah aspirasi rakyat Palestin, demi kebebasan dan merealisasikan negara Palestin berdasarkan sempadan sebelum 1967, dengan Baitulmaqdis Timur sebagai ibu negara, sebagaimana disepakati di peringkat antarabangsa, undang-undang antarabangsa, dan resolusi PBB yang berkaitan.

“Sokongan berterusan Malaysia terhadap perjuangan Palestin juga sebagai mengiktiraf aspirasi generasi baharu aktivis Palestin ke arah merealisasikan hasrat rakyat Palestin untuk kebebasan dan negara Palestin yang merdeka.

“Rakyat Palestin sudah mengalami penderitaan yang amat teruk akibat pendudukan dan sekatan Israel serta dasar perkauman dan diskriminasi, penafian hak asasi sivil; kekerasan; merampas tanah dan harta benda serta tindakan tidak berperikemanusiaan yang lain.

“Rakyat Palestin berhak mendapat keadilan dan keamanan. Komuniti global berhutang kepada mereka,” katanya. – Bernama


Azhar Harun letak jawatan Pengerusi SPR

BANGI, 17 Zulkaedah 1441H, Khamis – Suruhanjaya Pilihan Raya Malaysia (SPR) memaklumkan peletakan jawatan Pengerusinya, Datuk Azhar Azizan Harun berkuat kuasa 29 Jun lalu.

Unit Komunikasi Korporat SPR dalam satu kenyataan berkata, peletakan jawatan itu telah diperkenankan oleh Yang di-Pertuan Agong dan dimaklumkan melalui surat Istana Negara bertarikh 30 Jun 2020.

Selaras dengan Perkara 114 (7) Perlembagaan Persekutuan, Timbalan Pengerusi SPR, Dr Azmi Sharom akan menjalankan tugas-tugas Pengerusi sehingga pelantikan baharu, kata kenyataan itu.

“SPR mengambil kesempatan ini untuk merakamkan setinggi-tinggi penghargaan dan terima kasih kepada YBhg Datuk Azhar Azizan Harun atas segala sumbangan dan khidmat bakti beliau sebagai Pengerusi SPR,” katanya.

Azhar Azizan dilantik sebagai Pengerusi SPR pada 21 September 2018, menggantikan Tan Sri Mohd Hashim Abdullah yang tamat tempoh perkhidmatan pada 1 Julai.

Sejak beberapa hari lalu, wujud khabar angin mendakwa bahawa Azhar akan dipilih sebagai Speaker Dewan Rakyat yang baharu, menggantikan Mohamad Arif Md Yusof.


Lebih 500,000 korban COVID-19 di Brazil

SAO PAULO, 9 Zulkaedah 1442H, Ahad – Angka kematian Brazil akibat wabak COVID-19 melepasi 500,000 pada hari Sabtu, tatkala pakar memberi amaran bahawa wabak kedua paling mengerikan di dunia berkemungkinan bertambah buruk.

Ini kerana vaksinasi yang tertangguh serta penolakan kerajaan untuk mengembalikan langkah-langkah penjarakan sosial.

Hanya 11 peratus penduduk Brazil yang diberi vaksin sepenuhnya dan ahli epidemiologi memberi amaran bahawa dengan musim sejuk tiba di hemisfera selatan dan varian baharu coronavirus yang menular, kematian akan terus meningkat biarpun imunisasi bertambah.

Brazil mencatatkan 500,800 kematian daripada 17,883,750 kes COVID-19 yang disahkan, menurut data Kementerian Kesihatan semalam – jumlah kematian rasmi terburuk di luar Amerika Syarikat (AS).

Sepanjang minggu lalu, rata-rata 2,000 kematian direkodkan di Brazil setiap hari.

COVID-19 terus menghancurkan negara-negara di rantau itu dengan Pertubuhan Kesihatan Pan Amerika (PAHO) melaporkan 1.1 juta kes baharu COVID-19 dan 31,000 kematian di Amerika minggu lalu.

PAHO mencatat kenaikan di enam negeri Mexico, Belize, Guatemala, Panama dan beberapa tempat di Caribbean.

Pertubuhan itu memberi amaran bahawa keadaan COVID-19 di Colombia berada pada titik terburuk dengan katil unit rawatan rapi dipenuhi di bandar-bandar utama.

Pakar melihat jumlah kematian di Brazil, yang tertinggi di Amerika Latin, meningkat jauh lebih tinggi.

“Saya rasa kita akan mencapai 700,000 atau 800,000 kematian sebelum kita melihat kesan vaksinasi,” kata Gonzalo Vecina, bekas Ketua Kawal Selia Kesihatan Brazil, Anvisa, Gonzalo Vecina.

Beliau meramalkan percepatan kematian pada jangka masa terdekat. – Agensi


China balas dendam, henti keluarkan visa untuk warga Korea Selatan, Jepun

BEIJING, 18 Jamadilakhir 1444H, Rabu – China membuat keputusan untuk berhenti mengeluarkan visa jangka pendek kepada individu dari Korea Selatan dan Jepun sebagai tindak balas terhadap sekatan COVID-19 yang dilakukan kepada pelancong dari China.

Beijing menegaskan penangguhan visa kepada Korea Selatan akan dikekalkan sehingga sekatan diskriminasi terhadap China ditarik balik semula.

Kedua-dua negara mengumumkan mereka tidak akan menambah penerbangan dari China dan akan mengehadkan tempat penerbangan boleh mendarat. Pelawat dari China mesti mengambil ujian PCR-Covid sebelum dan selepas berlepas.

Minggu lalu, Korea Selatan menghentikan pengeluaran visa pelancong kepada individu dari China namun dikecam oleh Menteri Luar yang menyifatkan tindakan berkenaan tidak boleh diterima dan tidak saintifik.

Perkara sama turut berlaku di United Kingdom (UK) dan Amerika Syarikat (AS).

Sementara itu, Korea Selatan pula menegaskan keputusan menghalang pelancong dari China itu dibuat berdasarkan bukti saintifik.

Menurut Agensi Kawalan dan Pencegahan Penyakit Korea Selatan, kira-kira satu pertiga daripada semua ketibaan pelancong dari China disahkan positif COVID-19 sebelum sekatan dilaksanakan.

China kembali membuka semula sempadannya pada hari Ahad buat kali pertama sejak Mac 2020 sebagai sebahagian daripada membatalkan polisi ‘sifar-COVID’. – Agensi


Hanya GTA tak terpalit jenayah, nak menang bukan untuk selamatkan diri

BANGI, 22 Rabiulakhir 1444H, Khamis – Daripada empat parti yang merebut kuasa sebagai kerajaan dalam Pilihan Raya Umum Ke-15 (PRU15), hanya Gerakan Tanah Air (GTA)-Pejuang tidak tercemar dengan jenayah dan salah guna kuasa.

Pengerusi Penaja GTA, Tun Dr Mahathir Mohamad berkata, pemimpin dan calon gabungan itu tidak terbabit dengan sebarang jenayah, justeru tiada keperluan untuk parti berkenaan mengejar kemenangan demi hendak menyelamatkan diri.

Tokoh negara berusia 97 tahun itu berkata, GTA berbeza dengan tiga lagi gabungan parti yang ada, di mana masing-masing mempunyai rekod tidak baik ketika memerintah negara.

Beliau berkata, Barisan Nasional (BN) terpalit dengan kes mahkamah dan jika parti berkenaan dipilih menjadi pemerintah, maka kerajaan Malaysia akan dikenali sebagai kleptokrasi bukan demokrasi.

“Rakan BN ialah Perikatan Nasional (PN) yang terpalit dengan jenayah BN dan menjadi kerajaan melalui ‘pintu belakang’ tebuk atap.

“Dari segi moral, BN-PN tidak layak menjadi kerajaan yang baik. Muhyiddin sebagai PM tidak bangunkan ekonomi dan kurangkan inflasi.

“BN dengan sendirinya atau PN dengan sendirinya tidak mungkin pulih negara setelah dirosakkan oleh BN pimpinan Najib,” katanya dalam kenyataan, hari ini.

Dr Mahathir turut menyifatkan Pakatan Harapan (PH) sebagai sombong apabila menjadi kerajaan dan hanya mengutamakan kehendak Presiden PKR, Datuk Seri Anwar Ibrahim menjadi Perdana Menteri berbanding nasib rakyat.

“Nasib rakyat, pembangunan negara dan kedudukan agama Islam tidak diberi tempat dalam pemikiran Pakatan Harapan.

“Jika PH dipilih menjadi kerajaan sikap sombong mereka dan kegilaan untuk merebut jawatan Perdana Menteri bagi Anwar akan menghalang usaha untuk menyelamatkan nasib rakyat dan kemajuan negara,” katanya.

Beliau menegaskan, hasrat GTA untuk merebut kuasa pemerintahan hanyalah untuk mengembalikan kestabilan politik dalam negara supaya pemulihan serta pembangunan dapat dijayakan.

“Calon-calon GTA terdiri dari mereka yang berpengalaman dalam pentadbiran, terlatih, berpelajaran dan bersemangat kebangsaan yang tinggi.

“Walaupun tidak dibiayai dengan cukup, mereka berkorban apa yang ada kepada mereka untuk untuk berjuang untuk bangsa, negara dan agama.

Katanya, GTA-Pejuang adalah 100 peratus gerakan orang Melayu, namun ia bukan bermakna parti itu bermusuh dengan kaum lain.

“Sebenarnya musuh GTA ialah penjenayah Melayu. Dengan mendiri kerajaan yang bersih, cekap dan beramanah nasib orang bukan Melayu akan terpelihara.

“Ingatlah sejak merdeka kerajaan yang terbaik ialah kerajaan yang dipimpin dan didominasi oleh orang Melayu yang baik.

“Diharap pengundi beri cukup bilang (112 kerusi) kepada GTA supaya kami dapat pulihkan negara serta berkhidmat kepada rakyat, negara dan agama,” katanya.


Kes Adib: Hamzah patut ulas keputusan Koroner, bukan syor inkues lain

BANGI, 16 Zulhijjah 1441H, Khamis – Penjelasan Menteri Dalam Negeri, Datuk Seri Hamzah Zainuddin mengenai kes kematian anggota bomba, Allahyarham Muhammad Adib Mohd Kasim di Parlimen baru-baru ini tidak dapat diterima.

Pengerusi Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, Hamzah sepatutnya memberi penjelasan berkenaan dapatan yang dibuat oleh Mahkamah Koroner.

Katanya, Mahkamah Koroner telah menemukan fakta bahawa Allahyarham Muhammad Adib meninggal dunia kerana perbuatan jenayah.

Koroner Rofiah Mohamad ketika membacakan keputusan itu pada 27 September tahun lalu berkata, keterangan saksi ke-29, Perunding Kanan Patologi Forensik di United Kingdom, Prof Dr Shahrom Abd Wahid, bahawa mangsa dihentak dan diseret keluar dari van bomba pada masa kejadian, boleh diterima serta ada asas.

Malah, keterangan itu juga disokong saksi ke-30 yang juga Pensyarah Kanan Fakulti Kejuruteraan Mekanikal, Universiti Teknologi MARA (UiTM), Dr Amir Radzi Ab Ghani.

Rofiah ketika itu memaklumkan, pihaknya turut menolak teori dikeluarkan saksi ke-24, Pakar Forensik Patologi di Hospital Kuala Lumpur (HKL), Dr Ahmad Hafizam Hasmi, yang menyatakan Muhammad Adib keluar sendiri dari van Perkhidmatan Penyelamatan dan Perawatan Kecemasan (EMRS) sebelum dilanggar.

Katanya, keterangan saksi di tempat kejadian juga menunjukkan terdapat perbuatan memukul di mana ia membabitkan kira-kira 20 hingga 30 lelaki.

“Maka, perkara inilah yang perlu diulas. Nak tuduh orang lain atas kesalahan merusuh bukan isunya. Membuat satu lagi inkues? Itu pun janggal,” katanya.

Kelmarin, Hamzah ketika penggulungan peringkat kementerian berkata, kes kematian Adib dirujuk semula ke Jabatan Peguam Negara pada 23 Julai lalu, dengan disusuli beberapa cadangan.

Rujukan semula kes itu antara lain mencadangkan supaya 12 suspek yang sebelum ini disyaki terbabit dalam kematian Adib pada 17 Disember 2018 itu, dituduh mengikut Seksyen 143 Kanun Keseksaan (KK).

Seksyen itu berkaitan penyertaan dalam perhimpunan menyalahi undang-undang yang memperuntukkan hukuman sehingga enam bulan, denda atau kedua-duanya.

Cadangan lain yang turut dikemukakan ialah membuka semula inkues untuk siasatan sekiranya mendapat persetujuan Peguam Negara.

Tidak bersetuju dengan cadangan Hamzah, Zainul Rijal menyifatkan cadangan untuk membuka semula inkues nampak begitu janggal sekali.

“Ia akan membuka pelbagai ruang lain jika tak setuju dengan satu inkues buat inkues lagi…. bila nak selesai?

“Betulkah proses undang-undang dibuat dengan memulakan inkues baharu?,” soalnya.

Sementara itu, keluarga Adib turut mempersoalkan mengapa suspek terbabit dengan kes kematian anaknya dituduh dengan pertuduhan lebih ringan.

Ayah Muhammad Adib, Mohd Kassim Abdul Hamid berkata, kerajaan perlu meneliti cadangan itu sebaik mungkin dalam usaha membela keadilan terhadap kematian anaknya.

“Saya ada tengok perkembangan cadangan itu, jadi kami hairan juga kenapa tuduhan semula itu dibuat dengan seksyen (peruntukan) lebih ringan, sebaliknya bukan dengan pendakwaan kerana membunuh?

“Saya akan berhubung dengan barisan peguam berhubung perkara ini,” katanya.


5 maut, 65 cedera dalam letupan masjid di Afghanistan

ISTANBUL, 19 Ramadan 1443H, Khamis – Sekurang-kurangnya lima orang terbunuh dan ramai lagi cedera dalam letupan di sebuah masjid di utara Afghanistan pada Khamis, lapor Agensi Anadolu memetik media tempatan.

Ledakan berlaku di masjid Seh Dokan yang terletak di Mazar-e-Sharif, kawasan padat dengan penduduk, lapor Tolo News memetik sumber sebagai berkata.

Seramai 65 lagi mangsa dilaporkan cedera, dan kini dirawat di hospital di daerah Abu Ali Sina Balkhi. – Bernama


7 mayat ditemui di bandar musnah berhampiran Kyiv

BORODYANKA, 10 Ramadan 1443H, Selasa – Ukraine menemui tujuh mayat yang tertimbus dalam runtuhan dua blok perumahan bertingkat di bandar Borodyanka dekat Kyiv, semalam kata perkhidmatan kecemasan negara.

Lebih 200 pekerja penyelamat bertungkus-lumus mencari penduduk yang hilang sejak Ukraine menawan semula bandar di barat Kyiv selepas tentera Russia mula berundur dari wilayah itu hujung bulan lalu.

Setakat ini, 19 mayat ditemui di bangunan yang musnah, kata perkhidmatan kecemasan negara dalam satu kenyataan.

Penggali mekanikal membersihkan runtuhan konkrit di kaki bangunan pangsapuri.

Beberapa anggota penyelamat berdiri bersama anjing penghidu manakala yang lain mengintai di antara serpihan dengan lampu suluh mencari mangsa di bawah.

“Kami tidak tahu jumlah akhir mangsa di bawah serpihan.

“Kami hanya mendapat maklumat bahawa ketika serangan dari bangunan tertentu ini terdapat panggilan daripada mangsa yang berada di bawah runtuhan,” kata pegawai akhbar kementerian, Svetlana Vodolaga kepada Reuters.

Di bahagian lain di bandar itu, semalam sukarelawan membersihkan runtuhan dari taman permainan kanak-kanak.

Sebelum ini, Presiden Volodymyr Zelenskiy mendakwa, keadaan di bandar Borodyanka adalah ‘jauh lebih mengerikan’ berbanding di Bucha berdekatan, lokasi Ukraine mendakwa Russia melakukan jenayah perang.

Moscow bagaimanapun menafikan dakwaan itu. – Agensi


Selagi tak mansuh sekolah vernakular usaha perpaduan akan gagal

BANGI, 5 Rabiulawal 1443H, Selasa – Sistem pendidikan pelbagai aliran yang membenarkan pengasingan etnik pada usia muda hanya menyukarkan usaha perpaduan antara rakyat berbilang kaum di negara ini.

Sedangkan, asas pemupukan perpaduan terletak di sekolah satu aliran yang sememangnya sudah diamalkan sejak sekian lama di negara-negara lain.

Malangnya, di Malaysia, pejuang sekolah vernakular masih ‘dimanjakan’ termasuk diberi peruntukan, demi meraih sokongan politik sekali gus memusnahkan harapan mewujudkan sekolah satu aliran.

Sejak dahulu, perkara paling kritikal di sekolah vernakular adalah penggunaan bahasa yang mana bahasa Melayu seolah-olah dipinggirkan.

Naib Pengerusi PEMBELA, Mohd Nor Izzat Johari berkata, di sekolah vernakular bahasa Mandarin menjadi bahasa utama mereka, manakala bahasa kebangsaan dijadikan bahasa pengantar kedua.

“Duduk di Sekolah Jenis Kebangsaan Cina (SJKC), bahasa kebangsaan diletakkan sebagai bahasa kedua. Mana perpaduan? Lagu kebangsaan pun ramai pelajar tak pandai. Mana kenegaraan yang patutnya ada dalam jati diri pelajar tersebut?

“Bantuan untuk SJKC telah diterima dengan banyak, tetapi tak angkat aspek kenegaraan. Inilah akibatnya apabila mereka berpaksikan kepada negara luar,” katanya dalam rancangan Dimensi yang disiarkan TV Pertiwi, hari ini.

Atas dasar itu, beliau menegaskan, sekolah vernakular perlu dimansuhkan dan ditukarkan menjadi sekolah kebangsaan dengan kadar segera.

“Kita tak minta robohkan SJKC, kita nak jadikan ia sekolah kebangsaan sepenuhnya.

“KPM kena ambil berat tengok apa kelebihan yang ada dalam sekolah vernakular, lalu diberi kepada sekolah kebangsaan,” katanya.

Pautan Dimensi;


Pelampau Hindu di India makin agresif semai Islamofobia

NEW DELHI, 23 Zulkaedah 1443H, Khamis – Pelampau Hindu di India – di bawah parti pemerintah diketuai Perdana Menteri, Narendra Modi – semakin agresif meneruskan jenayah perkauman dan ucapan kebencian mereka terhadap Islam, terutamanya selepas kes bunuh seorang imam masjid di bandar Siwan.

Kesan tindakan itu, platform media sosial di India menjadi medan melepaskan kemarahan selepas sumber media tempatan menyiarkan berita mengenai serangan perkauman baharu yang menyasarkan imam sebuah masjid di kampung Khalispur di bandar Siwan, negeri Bihar.

Menurut laporan media India, penyerang pelampau Hindu mengelar leher mangsa yang juga seorang warga emas ketika beliau sedang tidur.

Rata-rata pengguna Twitter – melalui beberapa tanda pagar #JusticeForSiwanMaulvi, #HinduTerrorism dan #India – menuntut satu penyiasatan adil serta tidak berat sebelah, bagi memastikan pelampau yang terbabit dalam kes bunuh itu bertanggungjawab, meskipun belum ada tangkapan dibuat setakat ini.

Kes itu telah dilaporkan di balai polis negeri berkenaan, dan ia sudah lebih seminggu berlalu sejak siasatan jenayah dimulakan.

Selama beberapa hari, pelbagai bahagian di India telah menyaksikan protes meluas yang mengecam tindakan provokasi anti-Islam dan kenyataan menghina yang dibuat oleh dua anggota parti pemerintah nasionalis Hindu, Parti Bharatiya Janata (BJP).

Pertempuran meletus antara umat Islam dan pelampau Hindu yang disokong polis di beberapa kawasan sehingga sekurang-kurangnya 400 orang ditahan.

Pemerhati percaya bahawa kumpulan pelampau Hindu mungkin meningkatkan tindakan balas mereka terhadap 195 juta umat Islam daripada 1.35 bilion penduduk negara itu, selepas kejayaan kempen menyokong Nabi terhadap pemimpin parti dan desakan kerajaan India untuk tidak memohon maaf. – Agensi


Syor subsidi haji diberi bersasar, bukan kepada semua

KUALA LUMPUR, 24 Rabiulakhir 1443H, Isnin – Pemberian subsidi haji kepada pendeposit Tabung Haji (TH) perlu diperuntuk secara bersasar, bukan secara umum seperti yang dilaksanakan sekarang.

Ahli Parlimen Parit Buntar, Datuk Seri Dr Mujahid Yusof Rawa yang mengesyorkan perkara itu berkata, langkah tersebut akan mengurangkan beban kewangan TH yang perlu menanggung subsidi haji hampir RM380 juta setahun.

Pada masa sama, ia membolehkan subsidi itu diberikan kepada mereka yang benar-benar memerlukan.

“Sudah tiba masanya subsidi haji dinilai semula, terutama ketika kos haji pasca pandemik COVID-19 dijangka meningkat kepada RM30,000.

“Mekanisme bagi subsidi bersasar ini perlu diberikan supaya mereka yang memerlukan subsidi untuk melaksanakan haji ini ialah yang kurang berkemampuan, selain kita tidak mahu TH menanggung beban kerana semua mendapat subsidi,” katanya pada sidang media di Parlimen, hari ini.

Mujahid seperti dilapor BH Online berkata, ketika menjadi Menteri di Jabatan Perdana Menteri pada 2019, beliau pernah membawa isu ini ke Kabinet kerana kos subsidi berkenaan tidak pernah dinilai sejak 2009.

Walhal, kos sebenar haji sentiasa meningkat setiap tahun – dari kira-kira RM12,000 pada 2009 kepada kira-kira RM22,000 pada 2019.

“Kita sudah bentangkan dan buat mekanisme seperti jumlah pendapatan (bakal jemaah) dan simpanan dalam TH.

“Cuma Kabinet pada waktu itu menganggap kita perlu buat perkara ini secara berperingkat dan memberi penerangan yang kos subsidi haji ini perlu dinilai semula,” katanya.

Beliau berkata, pihaknya sudah mempunyai rancangan untuk mendidik orang ramai bahawa kebergantungan kepada subsidi bagi mereka yang layak itu tidak wajar dan hanya diberikan kepada yang benar-benar memerlukan.

“Ini akan mengambil masa dan jika mahu tukar secara mendadak, memang ada kesan. Namun, hari ini peluang terbaik apabila isu pandemik berlaku,” katanya.

Justeru, beliau meminta Menteri Di Jabatan Perdana Menteri (Hal Ehwal Agama), Senator Idris Ahmad untuk menilai cadangan itu.

Kelmarin, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kerajaan menjangka kos mengerjakan haji meningkat kepada lebih RM30,000, peningkatan sehingga 50 peratus berbanding RM23,000 sebelum ini.

Katanya, peningkatan itu disebabkan Cukai Nilai Tambah (VAT) diperkenal kerajaan Arab Saudi naik 15 peratus, berbanding lima peratus sebelumnya, selain penambahan kos bagi pelaksanaan prosedur operasi standard (SOP) yang baharu, susulan pandemik COVID-19.


MB Kelantan masih tunggu undangan PM bincang masalah air

BANGI, 26 Syawal 1444H, Rabu – Kelantan masih menunggu jemputan Perdana Menteri, Datuk Seri Anwar Ibrahim bagi membincangkan krisis air yang melanda negeri itu.

Menteri Besarnya, Datuk Ahmad Yaakob berkata, sehingga kini beliau belum mendapat undangan dan surat bagi membincangkan isu berkenaan.

“Saya belum terima apa-apa surat setakat ini. Kita tunggu dan bersabar dulu,” katanya.

Sebelum ini, ketika berucap di Konvensyen Nasional Kerajaan Perpaduan 2023, Anwar menyatakan komitmen untuk mencari jalan menyelesaikan sepenuhnya masalah bekalan air bersih yang dihadapi di Kelantan dan Sabah, dalam tahun ini juga.

Justeru, beliau berharap kerajaan negeri akan lebih mudah memberi kerjasama penuh dengan Kerajaan Persekutuan dalam merealisasikan hasrat berkenaan bagi memastikan rakyat tidak lagi terbeban dengan isu berkenaan.


Lantikan Ahmad Jazlan sebagai Pengerusi Felcra ditangguh

PUTRAJAYA, 26 Jamadilawal 1444H, Rabu – Pelantikan semula bekas Ahli Parlimen Machang, Datuk Ahmad Jazlan Yaakub sebagai Pengerusi Felcra ditangguhkan.

Perdana Menteri, Datuk Seri Anwar Ibrahim berkata, perkara itu sudah dimaklumkan kepada Timbalan Perdana Menteri, Datuk Seri Ahmad Zahid Hamidi.

“Mengenai pelantikan Pengerusi Felcra, memang sudah dimaklumkan kepada TPM dan ditangguhkan,” katanya dalam sidang akhbar di Pejabat Perdana Menteri, di sini hari ini.

Sebelum ini, Ahmad Zahid memaklumkan, Ahmad Jazlan dilantik semula sebagai Pengerusi Felcra selepas mengambil kira kehendak perwakilan Koperasi Peserta-Peserta Malaysia Berhad.

Beliau berkata, biarpun Kabinet memutuskan supaya semua jawatan politik dalam GLC ditamatkan, atas kehendak ahli koperasi itu, pertimbangan bagi lantikan semula itu diberikan.

Bagaimanapun, pelantikan ahli politik UMNO itu mendapat kritikan hebat daripada pelbagai pihak.

Dalam pada itu, Anwar turut menjelaskan kekeliruan ramai pihak berhubung lantikan politik.

Katanya, beliau tidak pernah menyatakan tidak boleh mana-mana pihak yang terlibat politik itu menjadi pengurusan.

Bagaimanapun menurutnya, pihak berkenaan mesti terikat dengan syarat-syarat dan mesti ada kelayakan dalam bidang berkenaan.

“Itu saya nak jelaskan bahawa ada kemungkinan beberapa tokoh politik atau ahli Parlimen yang ditugaskan tetapi kita menetapkan kaedah dan tahap keupayaan profesional dan prestasi sebelumnya pematuhan kepada peraturan tata kelola yang ditetapkan,” katanya.


Aidilfitri: Penjawat awam Pahang terima RM1,000

BANGI, 16 Ramadan 1442H, Rabu – Kira-kira 8,000 penjawat awam di negeri Pahang menerima Bantuan Khas Kewangan RM1,000 sempena sambutan Hari Raya Aidilfitri tahun ini.

Menteri Besarnya, Datuk Seri Wan Rosdy Wan Ismail berkata, pemberian bantuan itu meliputi semua gred, membabitkan peruntukan kewangan kira-kira RM8 juta.

Beliau berkata, Pejabat Kewangan Negeri akan segera melakukan urusan susulan supaya pembayaran dapat dibuat pada 7 Mei ini.

“Turut mendapat pemberian ini sebagai sagu hati kerajaan negeri ialah penjawat awam Persekutuan bergred JUSA C dan ke atas, yang berkhidmat di negeri ini.

“Keputusan ini dicapai pada mesyuarat Majlis Mesyuarat Kerajaan Negeri yang saya pengerusikan, pagi ini,” katanya dalam kenyataan, hari ini.

Katanya, keputusan itu dibuat berasaskan kemampuan kewangan negeri serta sikap peduli kerajaan terhadap rakyat termasuk dalam kalangan penjawat awam.

“Adalah diharapkan wang pemberian ini dapat digunakan sewajarnya.

“Kepada badan-badan berkanun negeri dan pihak berkuasa tempatan di negeri ini, saya sarankan agar mereka dapat turut membuat pemberian yang serupa kepada pegawai dan kakitangan masing-masing,” katanya lagi.


Pencemaran bau, 3 LRA di Selangor berisiko henti tugas

SHAH ALAM, 10 Zulkaedah 1443H, Jumaat – Lembaga Urus Air Selangor (LUAS) memaklumkan terdapat insiden pencemaran bau seakan diesel sehingga tiga ton dikesan di Stesen Pemantau Sungai Seksyen 3, Bangi, pada 11.15 pagi tadi yang berisiko menyebabkan tiga loji rawatan air (LRA) dihentikan operasi.

Susulan itu, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian dalam kenyataan berkata, Ops Sumber Air Negeri Selangor yang dikendalikan oleh LUAS bersama agensi berkaitan seperti Suruhanjaya Air Negara (SPAN) dan Air Selangor telah mengaktifkan siasatan ke beberapa lokasi bagi mengenal pasti punca pencemaran tersebut.

“LUAS sudah mengaktifkan Kod Kuning berdasarkan Manual Kecemasan Pencemaran Sumber Air bagi siasatan secara menyeluruh ke kawasan terbabit di hulu muka sauk yang berisiko menyebabkan henti tugas LRA Semenyih 2, LRA Bukit Tampoi dan LRA Labohan Dagang.

“Anggaran jarak lokasi pencemaran ke tiga muka sauk LRA Semenyih 2 adalah 6.63 kilometer (km); LRA Bukit Tampoi (18 km) dan LRA Labohan Dagang (31.9 km),” katanya.

Beliau berkata, LUAS telah menjalankan siasatan di beberapa lokasi di Sungai Balak dan ujian pensampelan bau mencatatkan bau sehingga dua ton, manakala di Sungai Sekamat dan di kawasan hulu Sungai Hulu, tiada sebarang penemuan berkaitan pencemaran bau dikesan.

Katanya, sehingga 5 petang tadi, tiada lagi kesan bau seakan minyak di sekitar Sungai Balak.

“Dalam pada itu, LUAS juga menjalankan pemantauan statik dan pensampelan di sekitar Jambatan Kampung Teras Jernang dan pensampelan ujian bau dijalankan setiap 30 minit,” katanya.

Hee berkata, bacaan yang diperoleh adalah sekitar dua ton dan sehingga 9 malam tadi tiada sebarang pencemaran dikesan di kawasan muka sauk LRA.

Beliau berkata, LUAS dan Air Selangor masih lagi menjalankan siasatan terhadap punca pencemaran bau itu dan kekerapan pensampelan bau LUAS di Sungai Langat juga dipertingkatkan daripada satu jam kepada 30 minit bagi memantau rapi status semasa air sungai.

Selain itu katanya, LUAS akan mempergiatkan operasi pemantauan 24 jam di lembangan sungai utama untuk memastikan insiden pencemaran tidak menjejaskan operasi LRA dan bekalan air kepada pengguna.- Bernama